Polis Pakistan geledah rumah Imran Khan

LAHORE, 19 Mei-Polis Pakistan merancang bagi menggeledah kediaman bekas Perdana Menteri, Imran Khan pada Jumaat.Salah seorang pegawai wilayah berkata operasi tersebut dibimbangi bakal mencetuskan lagi keganasan ketika Pakistan dilaporkan sedang bergelut dengan ketidaktentuan politik dan ekonomi.Menteri penerangan wilayah Punjab, Amir Mir berkata ratusan anggota polis, diketuai oleh pesuruhjaya polis bandar berkenaan akan menjalankan operasi mencari.Kami mendapat maklumat, terdapat kira-kira 40 pengganas bersembunyi di sana."Jadi saya fikir kami memerlukan kira-kira 400 polis bagi menggeledah rumah itu,” katanya kepada Reuters. Sumber itu merujuk kepada para penyokong Khan yang dituduh menyerang dan merosakkan bangunan kerajaan dan tentera.Rumah bekas Perdana Menteri Pakistan itu dikatakan terletak di kawasan pejiranan Taman Zaman di Lahore, ibu kota Punjab.Pada Mac lalu, kawasan tersebut menjadi medan pertempuran antara penyokong Imran Khan dan pihak polis yang cuba menangkap bekas bintang kriket berusia 70 tahun itu kerana tidak hadir ke mahkamah.Pada Rabu lalu, kerajaan Punjab meminta Imran agar menyerahkan para penyokongnya yang dituduh melakukan serangan ke atas pihak tentera dan dikatakan bersembunyi di rumahnya.Imran menafikan tuduhan melindungi mereka yang terlibat dalam keganasan itu dan berkata pihak berkuasa boleh menggeledah rumahnya dengan syarat mempunyai waran daripada mahkamah.Pada Khamis pula, pembantu Imran, Iftikhr, Durrani membenarkan para wartawan memasuki beberapa kawasan di rumah Khan bagi ‘mencari pengganas’.Pada 9 Mei lalu, Imran berjaya ditangkap atas dakwaan rasuah, namun dinafikan olehnya.Beliau kemudiannya dibebaskan dengan ikat jamin yang diperintahkan mahkamah yang tamat tempoh akhir bulan ini.-Arab News.com


Iran gantung mati tiga penunjuk perasaan antikerajaan

DUBAI, 19 Mei-Iran pada Jumaat menggantung tiga lelaki yang didakwa terlibat tunjuk perasaan antikerajaan tahun lalu meski berdepan bantahan daripada kumpulan hak asasi. Badan kehakiman Iran mengesahkan ketiga-tiga tertuduh iaitu Majid Kazemi, Saleh Mirhashemi dan Saeed Yaghoubi dijatuhkan hukuman gantung tanpa menyebut bagaimana hukuman itu dilangsungkan.Pihak berkuasa Iran berkata ketiga-tiga penunjuk perasaan itu didapati bersalah kerana membunuh seorang pegawai polis dan dua anggota separa tentera kumpulan Basij di Isfahan ketika tunjuk perasaan berlaku di seluruh Iran November tahun lalu.Kumpulan hak asasi berkata ketiga-tiga lelaki berkenaan telah diseksa dan dipaksa membuat pengakuan di televisyen.Selain itu, mereka turut dinafikan proses perundangan sewajarnya."Pihak pendakwaan bergantung pada 'pengakuan' yang dipaksakan ke atas para tertuduh. Dakwaan tersebut dipenuhi dengan penyelewengan dan bermotifkan politik," kata Hadi Ghaemi, Pengarah Eksekutif Pusat Hak Asasi Manusia yang Iran berpangkalan di New York.Kumpulan itu turut berkata salah seorang tertuduh, Majid Kazemi telah menghubungi salah seorang sepupunya dan menuduh pihak berkuasa Iran melakukan penyeksaan terhadap dirinya dengan cara menyebat kakinya menggunakan pistol serta mengancam untuk melakukan serangan seksual.Sementara itu, Pertubuhan hak asasi manusia, Amnesty International yang berpengkalan di London turut mengkritik keputusan kes tersebut yang dianggap tidak bertamadun dan bermotifkan politik semata-mata."Tindakan menyeksa tertuduh bagi mendapatkan pengakuan adalah satu contoh pengabaian kepada hak untuk perbicaraan yang adil pihak tertuduh oleh kerajaan Iran", kata Diana Eltahawy, Timbalan pengarah Amnesty untuk Timur Tengah dan Afrika Utara.Tunjuk perasaan di Iran yang meletus pada September lalu berpunca daripada kematian remaja wanita berusia 22 tahun, Mahsa Amini yang mati dalam tahanan polis selepas dituduh melanggar kod etika pemakaian Iran.Tunjuk perasaan yang merebak dengan pantas bertukar kepada seruan bagi menggulingkan pemerintahan teokrasi yang telah mendasari pemerintahan Iran sejak Revolusi Islam 1979.Setakat ini, Iran telah menjatuhkan hukuman mati seramai tujuh orang susulan tunjuk perasaan tersebut.-Arab News.com

(Penunjuk perasaan membawa berhimpun di Central London membantah tindakanAnggota Keselamata Revolusi Iran (IRGC) pada Mac 2023/FOTO AFP)


Pemimpin G7 akui krisis Ukraine, masih dihantui legasi nuklear Hiroshima

HIROSHIMA, 19 Mei- Barisan pemimpin negara demokrasi maju bersedia untuk mengeluarkan sekatan baharu terhadap Rusia melalui sidang kemuncak Kumpulan Tujuh (G7) di Hiroshima, Jepun.Hasrat itu disuarakan Perdana Menteri Jepun, Fumio Kishida dan pemimpin lain dari negara G7, termasuk Amerika Syarikat (AS), Jerman, Britain, Perancis, Itali dan Kanada.Mereka dijangka mengumumkan sekatan yang diperketatkan ke atas Rusia dan membahaskan strategi mengenai konflik selama lebih setahun yang tidak menunjukkan sebarang isyarat untuk reda.United Kingdom (UK) dalam kenyataannya, akan mengumumkan larangan membawa masuk berlian Rusia dan import logam termasuk tembaga, aluminium dan nikel sebagai sokongan untuk Ukraine.Britain juga menyasarkan sekatan tambahan terhadap 86 orang dan syarikat dari kompleks perindustrian tentera Presiden Rusia, Vladimir Putin, selain mereka yang terbabit dalam industri tenaga, logam dan perkapalan.Presiden Majlis Eropah, Charles Michel, mengesahkan bahawa Eropah akan menyekat penjualan berlian Rusia.Menurut wakil daripada beberapa negara, mereka masih memperincikan butiran pengumuman mengenai Rusia serta membahaskan mengenai tindakan yang tepat untuk China.Seorang pegawai kanan pentadbiran AS, mengesahkan pihaknya akan menjanjikan komitmen yang kuat dalam tindak balas terhadap pencerobohan Rusia."Anda akan melihat langkah baharu yang diambil untuk mengasingkan Russa dari segi ekonomi dan melemahkan keupayaannya untuk berperang," katanya.AS dijadual menambah 70 entiti dalam senarai hitam eksportnya, dan memperluaskan kuasa sekatannya kepada 300 entiti serta sektor baharu ekonomi Rusia.Matlamatnya adalah untuk menutup kelompangan pelepasan di negara dari Eropah ke Asia dan Timur Tengah, yang menyasarkan barangan digunakan Russia dalam melancarkan perang.Ia juga bagi mengurangkan kebergantungan kepada eksport tenaga negara itu dan memotong akses Moscow kepada sistem kewangan antarabangsa.Hiroshima iaitu bandar pertama yang mempunyai senjata nuklear, dijangka menerima kunjungan barisan pemimpin dunia bagi mengingati detik bersejarah itu.Sementara itu, pada sidang kemuncak berkenaan, barisan pemimpin juga dijangka melawat tugu peringatan keamanan di bandar yang pernah musnah akibat serangan bom atom dalam Perang Dunia Kedua.Sebelum ini, Moscow menyatakan ia bersedia menggunakan senjata nuklearnya untuk mempertahankan integriti wilayahnya jika perlu.Kishida, yang mewakili Hiroshima di Dewan Rakyat Jepun, berkata beliau memilih bandar itu untuk sidang kemuncak bagi menumpukan perhatian kepada isu kawalan senjata. - REUTERS

(Pemimpin G7 meletakkan kalungan bunga bagi memperingati tragedi serangan bom atom di Hiroshima, Jepun/ REUTERS)


Gempa bumi magnitud 7.7 landa Pulau Loyalty

NEW CALEDONIA, 19 Mei- Amaran tsunami dikeluarkan susulan gempa buli berukuran 7.7 pada skala Richter melanda Pulau Loyalty di New Caledonia.Pusat amaran tsunami Pasifik berkata wujud kemungkinan berlaku tsunami dalam lingkungan 1,000 kilometer (km) dari pusat gempa.Pemantau Geologikal Amerika Syarikat (USGS) berkata pusat gempa dikesan pada kedalaman 37km.Amaran tsunami dikeluarkan bagi kawasan New Caledonia, Fiji, dan Vanuatu, berdasarkan sistem amaran tsunami Amerika Syarikat (AS).Penduduk pesisir pantai di kawasan berkenaan diminta berjaga-jaga dan bersedia untuk berpindah. - REUTERS


Pengguna TikTok di Montana cabar larangan di mahkamah

WASHINGTON, 19 Mei- Lima pengguna dan pencipta kandungan di TikTok, sepakat memfailkan saman di Mahkamah Daerah Amerika Syarikat (AS) di Montana, bagi membatalkan larangan baharu negeri itu ke atas aplikasi milik China itu.Ia susulan tindakan pengharaman TikTok di negeri itu berkuatkuasa 1 Januari 2024, melalui undang-undang yang ditandatangani Gabenor Montana, Greg Gianforte, Rabu lalu.Tindakan saman dibuat lima pengguna TikTok itu adalah usaha untuk menyekat undang-undang berkenaan, di mana ia menjadi kesalahan bagi aplikasi Alphabet Inc, Google dan Apple Inc untuk menawarkan TikTok di negeri itu.Mereka menamakan Peguam Negara Montana, Austin Knudsen, sebagai defendan dalam tuntutan saman berkenaan.Dalam tuntutan saman itu, mereka berhujah bahawa Montana mahu melaksanakan kuasa ke atas keselamatan negara, yang tidak dimiliki negeri itu dan mahu mengekang kebebasan bersuara, yang juga bukan dalam bidang kuasanya.Mereka turut menambah dalam saman itu bahawa pelaksanaan undang-undang terbabit melanggar hak Pindaan Pertama."Montana tidak boleh mengharamkan penduduknya dari memuat naik atau melayari TikTok kerana pemiliknya atau idea yang diterbitkannya," menurut tuntutan mahkamah itu.Saman itu diserahkan kepada Hakim Donald Molloy. Knudsen bagaimanapun belum memberikan sebarang komen sehingga kini.Aplikasi video TikTok kini digunakan lebih 150 juta warga AS.Sebelum ini, TikTok, yang dimiliki syarikat teknologi China ByteDance, berkata larangan Montana itu melanggar hak Pindaan Pertama penduduk dengan mengharamkan aplikasi terbabit secara tidak sah.Menurut syarikat itu, pihaknya akan terus berusaha untuk mempertahankan hak pengguna di dalam dan di luar Montana.Wakil rakyat dan pemimpin kerajaan di AS sebelum ini mendesak supaya TikTok diharamkan di seluruh negara selepas wujudnya kebimbangan mengenai potensi pengaruh kerajaan China menerusi aplikasi itu.Menurut wakil Republikan, Gianforte, rang undang-undang (RUU) bagi pengharaman itu akan terus menjadi keutamaan mereka dalam usaha melindungi Montana daripada pengaruh Parti Komunis China.TikTok sebelum ini, secara konsisten menafikan bahawa mereka pernah berkongsi data dengan kerajaan China, malah syarikat itu tidak akan melakukannya walaupun diminta berbuat demikian.TikTok boleh berdepan denda kerana mengingkari keputusan kerajaan negeri Montana dan denda tambahan AS$10,000 (RM45,527) sehari jika terus melanggar larangan itu.Kesatuan Kebebasan Awam Amerika (ACLU) bagaimanapun menyelar undang-undang itu dengan mendakwanya sebagai tidak berperlembagaan.Sebelum ini, percubaan bekas Presiden AS, Donald Trump ,untuk melarang muat naik baharu TikTok dan WeChat melalui perintah Jabatan Perdagangan pada 2020 berjaya disekat oleh pelbagai mahkamah dan tidak pernah dikuatkuasakan. - REUTERS


Perarakan bendera Israel di Baitulmaqdis cetus kemarahan Palestin

(Bendera Palestin dipasang pada pagar kawat berduri ketika perarakan di sepanjang sempadan dengan Israel di timur Bandar Gaza, membantah perarakan bendera dilakukan warga Israel/ AFP)

RAMALLAH/ GAZA, 19 Mei - Perarakan Bendera oleh Israel di Baitulmaqdis pada Khamis mencetuskan kemarahan dan kecaman orang awam dan pegawai Palestin, lapor Xinhua.Puluhan ribu rakyat Israel menyertai perarakan untuk memperingati "Penyatuan Baitulmaqdis" di tengah-tengah langkah keselamatan Israel yang ketat.Para peserta mengibarkan bendera Israel dan melaungkan slogan anti-Palestin, berarak dari bahagian barat bandar itu melalui Quarter of the Old City Islama sehingga ke Wailing Wall berhampiran Masjid Al-Aqsa.Jurucakap Presiden Palestin, Nabil Abu Rudeineh, memberitahu pemberita di Ramallah di Tebing Barat bahawa Baitulmaqdis hanya akan menjadi ibu negara Palestin yang Merdeka sampai bila-bila."Rakyat Palestin mempunyai hak yang sah di Baitulmaqdis, bukan Israel atau Amerika Syarikat (AS)," kata Abu Rudeineh, mengecam perarakan itu sebagai "provokasi dan peningkatan (ketegangan) Israel."Beliau menganggap kerajaan Israel bertanggungjawab sepenuhnya atas peningkatan ketegangan yang akan membawa kepada lebih banyak permusuhan, bukan sahaja di Baitulmaqdis bahkan di seluruh wilayah.

(Jurucakap Presiden Palestin, Nabil Abu Rudeineh/ REUTERS)

Agensi berita rasmi Palestin (WAFA) melaporkan bahawa peserta Israel dalam perarakan itu yang dilindungi pegawai polis Israel, menyerang beberapa rakyat Palestin. Polis Israel turut menahan 10 rakyat Palestin kerana menghalang perarakan.Pada pagi Khamis, Israel mengerahkan lebih 3,000 anggota polis di seluruh kota Baitulmaqdis untuk memantau perarakan itu, menurut Radio Israel.Di Semenanjung Gaza, ratusan rakyat Palestin berdemonstrasi berhampiran pagar sempadan antara Semenanjung Gaza timur dan Israel membantah perarakan bendera Israel.Mereka mengibarkan bendera Palestin dan melaungkan slogan menentang Israel, sambil membakar tayar dan menggantung berpuluh-puluh bendera Palestin di pagar sempadan, kata saksi.Pemimpin gerakan Jihad Islam Palestin (PIJ), Khaled Al-Batsh, berkata semua bukti sejarah menunjukkan kota Baitulmaqdis adalah milik Islam, Arab dan Palestin.Tujuh penunjuk perasaan Palestin dilaporkan cedera dan berpuluh-puluh mengalami sesak nafas selepas terhidu gas pemedih mata yang dilepaskan oleh tentera Israel.Sementara itu ketua biro Hamas, Ismail Haniyeh, yang memerintah Semenanjung Gaza dalam satu kenyataan akhbar berkata: "penggerak entiti Israel untuk melindungi Perarakan Bendera mencerminkan kerapuhan keselamatan Israel."Haniyeh berkata konfrontasi dengan musuh masih berterusan dan rakyat kita tidak akan berhenti selagi wilayah termasuk Baitulmaqdis dan hak kami tidak dikembalikan."Nasionalis Israel mengadakan Perarakan Bendera tahunan untuk meraikan apa yang dipanggil "Hari Yerusalem." Israel menguasai Baitulmaqdis semasa perang 1967 dan mengilhakkannya tidak lama selepas itu – satu langkah yang tidak diiktiraf oleh kebanyakan masyarakat antarabangsa. -BERNAMA


Gunung berapi di Mexico semakin aktif, sekolah ditutup

(Gunung berapi Popocatepetl yang memuntahkan abu dan asap kelihatan dari Puebal, Mexico/ REUTERS)

BANDAR MEXICO, 19 Mei- Pihak berkuasa Mexico menutup sekolah di 22 buah bandar, membabitkan lebih 100,000 pelajar semalam ekoran gunung berapi aktif berhampiran ibu kota.Letusan terbaru yang memuntahkan lebih banyak abu panas, asap dan debu dikhuatiri menjejaskan kesihatan, mendorong penutupan sekolah.Menurut pegawai di Puebla, sesi pembelajaran di sekolah awam dan swasta di 22 buah bandar itu ditangguhkan susulan letusan pada skala kecil, namun kuat dari gunung berapi Popocatepetl yang dilitupi salji.Sepanjang tempoh penutupan sekolah itu, semua sesi pembelajaran akan dijalankan secara dalam talian.Sekolah di ibu negeri bagaimanapun tetap dibuka, namun penduduk tempatan diminta mengelakkan aktiviti luar.Kesan letusan itu, yang mengeluarkan debu dan gas berisiko memudaratkan kesihatan jika terhidu, dan jika keadaan bertambah buruk, penduduk akan diarah berpindah.Popocatepetl, yang bermaksud 'Bukit Berasap' dalam bahasa Aztec, Nahuatl, ialah salah satu gunung berapi yang dipantau paling rapi di dunia.Ia terletak hanya kira-kira 72 kilometer (km) di barat daya bandar Mexico, yang menempatkan kira-kira sembilan hingga sekitar 22 juta penduduk termasuk di kawasan metropolitan.Imej yang dikongsi di media sosial, menunjukkan orang ramai di Puebla memakai pelitup muka sebagai langkah penjagaan diri.Pusat pencegahan bencana Mexico, Cenapred, meletakkan status amaran gunung berapi itu berada pada tahap sederhana.Cenapred melaporkan, sebanyak 154 aktiviti pengeluaran debu dan gas dari Popocatepetl dicatatkan dalam tempoh 24 jam, rentetan letusan kecil dan gempa bumi tektonik gunung berapi.Popocatepetl ialah gunung berapi kedua tertinggi di Mexico pada ketinggian 5,550 meter. - REUTERS


Kebakaran hutan Alberta di Kanada dikhuatiri merebak

(Kepulan asap kelihatan di lokasi kebakaran Paskwa dekat Fox Lake, Alberta, Kanada/ REUTERS)

OTTAWA, 19 Mei- Lebih banyak kawasan hutan di Alberta berisiko terbakar dalam tempoh beberapa hari ini kerana cuaca panas dan kering, sekali gus menjejaskan pengeluaran gas asli dari Kanada ke Amerika Syarikat (AS), yang boleh mendorong kenaikan harganya.Menurut Refinitiv, jumlah gas yang dihasilkan dari Kanada ke AS turun ke paras terendah dalam tempoh 25 bulan iaitu 6.4 bilion kaki padu sehari pada Rabu, disebabkan kebakaran hutan.Rekod suhu yang tinggi menyumbang kepada musim kebakaran hutan di barat Kanada, malah ramalan cuaca juga tidak menjangkakan keadaan boleh bertambah baik sekurang-kurangnya hingga minggu depan.Wilayah Alberta, sebuah kawasan kaya dengan minyak, paling teruk terjejas menyebabkan puluhan ribu penduduk terpaksa berpindah dari kediaman masing-masing.Kebakaran hutan juga dilaporkan merebak di negara jiran British Columbia, serta di wilayah Saskatchewan dan Manitoba.Pihak berkuasa Alberta memaklumkan terdapat kira-kira 92 kebakaran hutan dan 10,000 penduduk meninggalkan kediaman masing-masing sehingga semalam.Pembatalan arahan pemindahan bagaimanapun membantu mengurangkan jumlah mangsa daripada lebih 17,000 awal minggu ini.

(Anggota Canadian Briged Group (CBG) memadamkan kebakaran hutan di Drayton Valley, Alberta, Kanada/ REUTERS)

Sementara itu, pengurus unit maklumat di jabatan kebakaran hutan Alberta, Christie Tucker, berkata operasi memadamkan kebakaran dilihat lebih mencabar dalam cuaca panas, kering dan berangin."Namun, kita berjaya mencatatkan kemajuan di lokasi kebakaran yang aktif," katanya.Tambah beliau, sehingga kini hampir 2,700 anggota bomba, termasuk kakitangan dari agensi di Kanada dan AS, selain pihak tentera sedang memerangi kebakaran hutan dan lebih ramai lagi dijangka menyertai operasi selepas ini."Kami bersiap sedia untuk sebarang kemungkinan berlaku lebih banyak kebakaran hutan dalam tempoh beberapa hari akan datang," katanya.Kebakaran hutan memaksa firma minyak dan gas mengurangkan pengeluaran kepada sekurang-kurangnya 319,000 tong pengeluaran minyak sehari (boepd), atau 3.7 peratus daripada jumlah keseluruhan keluaran negara.Firma perunding Rystad Energy menganggarkan hampir 2.7 juta tong sehari (bpd) penghasilan minyak Alberta pada bulan Mei berisiko untuk berada dalam zon penarafan tahap bahaya 'tinggi' atau 'terlalu tinggi' akibat kebakaran yang melampau. - REUTERS


Ketegangan berlaku di luar kediaman Imran Khan di Lahore

NEW DELHI, 18 Mei- Ketegangan dilaporkan berlaku di luar perkarangan kediaman bekas Perdana Menteri Pakistan Imran Khan di bandar Lahore pada Khamis susulan penahanan penyokongnya.Pentadbiran sementara wilayah Punjab pada Rabu mendakwa terdapat '30-40 pengganas' di kawasan perkarangan Zaman Park dan memintanya menyerahkan mereka.Difahamkan, perkataan 'pengganas' merujuk kepada mereka yang mungkin mengambil bahagian dalam protes terhadap penahanan Imran pada 9 Mei.Perintah pembebasan Imran dengan ikat jamin dikeluarkan Mahkamah Tinggi Islamabad pada 12 Mei, sehari selepas Mahkamah Agung memutuskan penahanannya oleh pasukan separa tentera Renjer sebagai tidak sah.Imran berkata beliau menjangkakan akan ditahan sekali lagi ketika konfrontasi semakin meningkat antara partinya Tehreek-e-Insaf (PTI) dan kerajaan.Kerajaan menuduh penyokong Imran terbabit dalam keganasan minggu lalu.Imran menolak dakwaan bahawa mereka yang terbabit dalam keganasan kini berlindung di rumahnya."Ia adalah karut sama sekali," katanya dalam wawancara bersama media.Imran sebelum itu menjemput media ke rumahnya untuk melihat sama ada 'pengganas' bersembunyi di situ."Saya dengar ada 40 pengganas berlindung di rumah saya. Saya ada permintaan, jika ada 40 pengganas, ia mengancam nyawa saya. Sila datang (untuk menangkap mereka), tetapi jangan melancarkan serbuan."Bawa waran, seperti masyarakat bertamadun, sekurang-kurangnya memberitahu kami nama-nama pengganas ini," kata Imran.Sekurang-kurangnya 25 penunjuk perasaan terbunuh manakala 600 lagi cedera dalam pergolakan minggu lalu, menurut PTI.Imran berkata lebih 7,500 penyokong dan pemimpin parti ditahan setakat ini.Bekas Perdana Menteri itu dikaitkan dengan 145 kes polis membabitkan keganasan hingga rasuah sejak kerajaannya digulingkan dalam undi tidak percaya Parlimen pada April 2022.Setelah pulih daripada kecederaan yang dialami ketika cubaan membunuhnya pada 3 November tahun lalu, Imran meningkatkan aktiviti politiknya bagi menuntut pilihan raya baharu.Ketegangan di Pakistan semakin meningkat manakala ekonominya kekal rapuh di tengah-tengah inflasi yang serius dan krisis pertukaran wang asing yang semakin meningkat. - BERNAMA

(Bekas Perdana Menteri Pakistan, Imran Khan, ketika ditemu bual di kediamannya di Lahore, Pakistan/ AFP)


Wilayah Yunnan, sedia terima pelancong asing

YUNNAN, 19 Mei- Wilayah Yunnan, China sedia menerima kedatangan pelancong asing pasca pandemik, terutama negara berhampiran selepas sempadan antarabangsa China kembali dibuka Mac lalu. Yunnan beriklim pelbagai berkongsi sempadan dengan beberapa negara termasuk Myanmar, Vietnam dan Laos sepanjang 4,0 60 kilometer.  Ia juga, salah satu laluan darat antarabangsa tertua, iaitu laluan sutera, menghubungkan ke negara selatan dan barat Asia.Terkenal dengan keunikan dan keistimewaan tersendiri, kaya dengan sumber alam, selain mempunyai kepelbagaian muka bumi bergunung-ganang dan pemandangan tasik yang mengasyikkan. Selain 12 lokasi lawatan nasional utama, Yunnan turut mempunyai lima tapak warisan dunia. Kepelbagaian budaya etnik yang unik serta seni seperti nyanyian dan tarian, kraftangan, pakaian, perayaan dan gaya hidup turut menjadikan wilayah Yunnan antara tempat tumpuan pilihan pelancong ke China. Tahun lalu, Yunnan mencatat keseluruhan GDP sebanyak 2.895 trilion yuan. Pada cuti hari pekerja tahun ini sahaja, Yunnan mencatat 35 juta kedatangan pelancong dengan keseluruhan pendapatan dari pelancongan sebanyak 34.96 bilion yuan.- AFP


Banjir di Itali, angka korban meningkat kepada 13 orang

CESENA, 19 Mei- Angka korban banjir yang melanda wilayah Emilia-Romagna di utara Itali meningkat kepada 13 orang.Sementara ribuan lagi yang terjejas, berjaya diselamatkan.Kediaman dan ladang pertanian mereka turut musnah.Penduduk menyifatkan banjir terbaharu itu yang terburuk pernah berlaku sejak 1979.Bencana berlaku susulan hujan berterusan selama tiga hari.Beberapa kawasan dilapor terima taburan hujan setengah tahun dalam tempoh 36 jam.Susulan kejadian itu, Grand Prix Formula 1 di Imola yang dijadual berlangsung hujung minggu ini terpaksa dibatalkan.Ini berikutan beberapa laluan F1 merupakan antara kawasan terjejas banjir itu.

Dalam perkembangan sama, Menteri Keselamatan Alam Sekitar dan Tenaga, Gilberto Pichetto berkata Kerajaan Itali akan mengisytiharkan darurat bencana di Emilia Romagna pada mesyuarat Kabinet, Selasa depan.

Kerajaan juga akan melaksanakan langkah kecemasan termasuk pembekuan gadai janji dan kutipan cukai.Beribu-ribu orang terpaksa dipindahkan apabila banjir berlaku di banyak kawasan perumahan dan sekurang-kurangnya 4,000 orang terjejas.50,000 penduduk dilaporkan terputus bekalan elektrik.- REUTERS


Britain, Jepun meterai 'Perjanjian Hiroshima'

HIROSHIMA, 18 Mei- Perdana Menteri Britain, Rishi Sunak mengadakan pertemuan dengan Perdana Menteri Jepun, Fumio Kishida untuk menandatangani 'Perjanjian Hiroshima' menjelang mesyuarat G7.Ia merupakan inisiatif untuk meningkatkan kerjasama pertahanan antara kedua-dua negara."Anda (Kishida) dan saya kini telah menandatangani Perjanjian Hiroshima untuk mengukuhkan dan memperdalam lagi perkongsian," kata Sunak kepada Kishida sebelum mereka berjalan ke acara makan malam di restoran Jepun tempatan di sini.

(Perdana Menteri Britain, Rishi Sunak berjabat tangan dengan Perdana Menteri Jepun, Fumio Kishida / Foto REUTERS)

Sebagai sebahagian daripada perjanjian itu, kedua-dua negara akan mengumumkan pelancaran 'perkongsian semikonduktor' untuk mengukuhkan rantaian bekalan cip dalam pasaran yang semakin kompetitif.Sunak tiba di Tokyo pada pagi Khamis untuk melawat pangkalan tentera laut Jepun dan menghadiri sidang kemuncak perniagaan sebelum menuju ke Hiroshima.-REUTERS


Kapal karam: Mayat dua kru Lupeng Yuanyu 028 ditemukan

CHINA, 18 Mei- Kapal tentera laut China menemukan mayat dua kru kapal Lupeng Yuanyu 028 yang karam di Lautan Hindi pada Selasa lalu.Kapal milik Penglai Jinglu Fishery itu membawa 39 anak kapal yang terdiri daripada 17 warga China, 17 Indonesia dan lima dari Filipina.Pada Rabu, media melaporkan, Presiden Xi Jinping mengarahkan usaha bersepadu untuk mencari kru yang hilang.

(Anggota penyelamat mencari anak kapal yang masih hilang / Foto REUTERS)

China kini sedang mengkoordinasi operasi mencari dan menyelamat mangsa dengan beberapa negara termasuk Indonesia, Sri Lanka dan Maldives.-REUTERS


Taiwan masih berharap dapat sertai perhimpunan tahunan WHO

TAIPEI, 18 Mei- Taiwan masih berharap akan dijemput mengambil bahagian sebagai pemerhati dalam perhimpunan tahunan Pertubuhan Kesihatan Sedunia (WHO) di Geneva, meski ia akan berlangsung dalam tempoh beberapa hari sahaja lagi.Harapan itu disuarakan Menteri Luar Taiwan, Joseph Wu ditengah-tengah peningkatan sokongan antarabangsa supaya negara itu menyertai perhimpunan tersebut.Beliau berkata, beberapa sekutu diplomatik dan negara sahabat telah mengeluarkan kenyataan sokongan untuk penyertaan Taiwan atau sekurang-kurangnya mengatur pertemuan dua hala di luar perhimpunan WHO yang akan berlangsung dari 21 hingga 30 Mei ini."Kami tidak berputus asa dan terus melalui pelbagai saluran untuk menyatakan rayuan kepada WHO bahawa Taiwan harus dijemput untuk menyertai perhimpunan sebagai pemerhati.Pengecualian daripada WHO menghalang usaha Taiwan memerangi wabak COVID-19," kata Wu.

(Joseph Wu, Menteri Luar Taiwan / Foto REUTERS)

Taiwan dikecualikan daripada kebanyakan organisasi antarabangsa kerana bantahan dari China.Sejak beberapa tahun kebelakangan ini, tekanan diplomatik dan ketenteraan meningkat kerana China memaksa kepulauan itu menerima kedaulatan negara tembok besar tersebut.Kerajaan Taiwan menolak dakwaan China dan berkata 23 juta penduduk pulau itu yang berhak menentukan masa depan mereka.-REUTERS


Suspek kebakaran maut asrama di New Zealand sedang dikenal pasti

NEW ZEALAND, 18 Mei- Polis New Zealand memaklumkan telah memperoleh senarai individu dipercayai boleh membantu mengenal pasti suspek yang terlibat dalam kebakaran sebuah bangunan asrama empat tingkat di Wellington yang mengorbankan 10 orang.Kertas siasatan terhadap kejadian itu telah dibuka dan polis menganggap kebakaran tersebut sengaja dicetuskan oleh suspek.Bagaimanapun, masih belum ada tangkapan dibuat setakat ini.Awal pagi Selasa lalu, perkhidmatan kecemasan bergegas ke asrama Loafers Lodge di Adelaide Road dan mendapati kebakaran bermula di tingkat atas.Ia menyebabkan kerosakan struktur besar yang menghalang operasi mencari dan menyelamat.Pada pagi Rabu, anggota penyelamat dapat memasuki premis untuk mencari mangsa, manakala penyiasat menjalankan tinjauan awal di tempat kejadian.

(Anggota bomba melakukan kerja mencari dan menyelamat mangsa yang terlibat dalam kebakaran sebuah bangunan asrama pada Selasa lalu / Foto REUTERS)

Polis berkata siasatan mungkin mengambil masa beberapa hari.Bangunan berkenaan pada asalnya merupakan blok pejabat yang ditukar menjadi penginapan murah dan menempatkan berpuluh-puluh pekerja syif dari Hospital Wellington.-REUTERS


Lapan orang terkorban akibat ribut di Pakistan

LAHORE, 18 Mei- Sekurang-kurangnya lapan orang terkorban susulan ribut petir dan hujan lebat yang melanda wilayah Punjab, Pakistan semalam.Menurut laporan media tempatan, Geo TV dan Express News, mangsa yang terdiri daripada wanita dan kanak-kanak terbunuh akibat dihempap runtuhan bumbung dan dinding.Rakaman daripada perkhidmatan kecemasan Rescue 1122 menunjukkan pekerja memindahkan mayat di sebuah kampung di bandar Chiniot.

(Pasukan penyelamat mengangkat mayat mangsa yang terkorban akibat ribut di Punjab / Foto REUTERS)

Menurut laman sesawang Jabatan Meteorologi Pakistan, hujan berkemungkinan berterusan di bahagian utara dan tengah negara itu sehingga Khamis.Manakala ribut debu dijangka berlaku di bahagian Kashmir dan Punjab.-REUTERS


Wanita, kanak-kanak berjalan dua kilometer untuk dapatkan air

MAHARASHTRA, 18 Mei- Golongan wanita dan kanak-kanak di kawasan Telamwadi, India terpaksa berjalan kaki sejauh dua kilometer untuk mengambil air dari telaga apabila tiba musim panas.Meskipun penempatan itu terletak tidak jauh dari empangan yang membekalkan air ke Mumbai, namun penduduk tetap berhadapan kekurangan air yang teruk pada bulan Mac hingga Mei setiap tahun.Isu itu berlarutan apabila suhu mencecah 40 darjah Celsius dan mereka tidak dapat memanfaatkan bekalan air dari sungai.“Kerajaan menggalakkan kami menternak haiwan tetapi apa yang akan kami berikan kepada haiwan tersebut jika kami tidak mempunyai air untuk diminum sendiri?,” kata salah seorang penduduk, Ashok Amey Shinde.

(Penduduk mengambil air dari telaga menggunakan baldi / Foto REUTERS)

Penduduk di kawasan berkenaan mengambil air menggunakan baldi dan tali, malah ada yang memanjat dinding setinggi lima meter untuk mengambil peralatan yang terjatuh.-REUTERS


Persidangan Pempengaruh ASEAN-China Ke-2 bermula esok di Fuzhou

FUZHOU, 18 Mei - Persidangan Pempengaruh Dalam Talian ASEAN-China ke-2 berlangsung bermula esok hingga Ahad ini.Acara selama tiga hari itu akan disertai oleh Diplomat ASEAN di China, wakil media tempatan dan antarabangsa termasuk Radio Televisyen Malaysia (RTM) serta pempengaruh dalam talian dari China dan negara ASEAN.Bertemakan “Merentasi Gunung dan Lautan Bertemu di Tanah Bertuah” (Cross Mountains and Seas to Meet in the Blessed Land) kesemua peserta akan menghadiri dua sidang iaitu ''A Visit to Fujian Province'' dan Forum Persidangan Pempengaruh Dalam Talian ASEAN-China.Persidangan yang bermula esok akan membincangkan peranan serta fungsi platform internet dan teknologi media baharu yang akan dimanfaatkan sepenuhnya bagi memudahkan kerjasama dalam ekonomi, perdangangan dan budaya China-ASEAN.

Ia sekali gus mengkaji pencapaian kerjasama China-ASEAN semenjak Inisiatif Jalur dan Jalan 'Belt and Road' (BRI) dilaksanakan sejak 10 tahun lalu selain melihat kepentingan rancangan prospek kerjasama China-ASEAN dalam ekonomi dan perdagangan.Dalam pada itu, “A Visit to Fujian Province” merupakan persidangan yang dikongsikan secara menyeluruh berkaitan pembangunan ekonomi dan landskap bandar Fuzhou di dalam wilayah Fujian.Peserta akan dibawa melawat kawasan seperti bandar baharu Binhai serta kawasan bersejarah dan menyaksikan budaya digelar 'Three Lanes and Seven Alleys' yang memaparkan sebuah aktiviti kerjasama berkaitan budaya yang bertujuan mempromosi ekonomi dan pelancongan China-ASEAN.Persidangan kali ke-2 ini juga akan mempromosi pertumbuhan ekonomi dan pertukaran budaya selain membawa kerjasama yang memberi impak secara menyeluruh demi kemajuan antara China dan negara ASEAN.


Sembilan maut, beribu-ribu hilang tempat tinggal akibat banjir di Itali

ITALI, 18 Mei- Sekurang-kurangnya sembilan orang maut manakala beribu-ribu yang lain kehilangan tempat tinggal akibat banjir besar yang melanda wilayah Emilia-Romagna di utara Itali.Pasukan penyelamat terus membawa penduduk ke tempat selamat selepas banjir memasuki kediaman mereka dan menyebabkan bekalan elektrik terputus.Kenderaan amfibia bomba memasuki kawasan terjejas untuk kerja-kerja menyelamat susulan laluan jalan raya telah terputus hubungan.

(Pasukan bomba menggunakan kenderaan amfibia untuk menyelamatkan mangsa banjir di kawasan terjejas teruk / Foto REUTERS)

Pakar meteorologi meramalkan keadaan cuaca pulih seketika namun hujan lebat dijangka berlaku pada hujung minggu sekaligus mencetuskan kebimbangan penduduk.-REUTERS


Australia-Filipina jalin perkongsian keselamatan strategik Canberra

MANILA, 18 Mei-Menteri Luar Australia, Penny Wong sekali lagi menegaskan mengenai perkongsian keselamatan strategik Canberra dengan Filipina selepas pertemuan dua hala dengan rakan sejawatannya di Manila hari ini.Pada sesi sidang media bersama dengan Menteri Luar Filipina, Enrique Manalo, Wong memberitahu, Australia bertekad untuk terus komited bekerjasama rapat dengan Filipina untuk rantau yang aman, terbuka, stabil dan makmur.Sebagai sebahagian daripada kerjasama yang dipertingkatkan antara kedua-dua negara, Australia juga akan menyediakan peralatan dron, latihan dan teknologi lain untuk mengukuhkan perlindungan maritim Filipina.

(Menteri Luar Filipina, Enrique Manalo (kiri) bersalaman dengan Menteri Luar Australia, Penny Wong / Foto REUTERS)

Wong dijangka bertemu Presiden Filipina, Ferdinand Marcos Jr semasa lawatannya.


Seorang maut akibat peluru berpandu Rusia di Odesa

KIEV, 18 Mei- Seorang maut akibat serangan peluru berpandu Rusia ke atas fasiliti perindustrian di bandar Odesa di selatan Ukraine, manakala serpihan yang jatuh mencetuskan dua kebakaran di daerah timur Kyiv.Dua lagi orang cedera dalam serangan Odesa, jurucakap pentadbiran tentera Serhiy Bratchuk menulis di Telegram.Datuk Bandar Kyiv Vitaly Klitschko, menulis di Telegram, berkata satu kebakaran telah berlaku di sebuah garaj di wilayah Darnitsya di ibu negara.Serpihan peluru berpandu juga jatuh di wilayah Dnipro Kyiv. Beliau berkata tiada kemalangan jiwa dalam kedua-dua kejadian itu.Ketua pentadbiran tentera Kyiv, Serhiy Popko, berkata kebakaran telah berlaku di premis bukan kediaman di daerah Desnyansky, di sebelah timur ibu negara. Dia tidak memberikan maklumat mengenai kematian.Popko berkata Kyiv telah diserang oleh peluru berpandu dan kesemuanya ditembak oleh tentera udara.-REUTERS


Forum Kazan 2023: Jalinkan kerjasama dalam pelbagai aspek

KAZAN, 18 Mei- Mengukuhkan jalinan kerjasama merangkumi perdagangan, bidang saintifik dan pendidikan serta ikatan kebudayaan dan sosial antara matlamat utama Forum Ekonomi Antarabangsa Rusia-Dunia Islam: Forum Kazan 2023.Persidangan yang disertai lebih 72 buah negara termasuk Malaysia itu menjadi pentas terbesar bagi sinergi Rusia dan negara anggota pertubuhan kerjasama OIC.Forum Kazan 2023 merupakan salah satu sidang kemuncak terbesar di Rusia berdasarkan jumlah penyertaan dan kepentingannya. Tahun ini, forum tersebut dijangka menghimpunkan lebih 7500 peserta, sepanjang penganjuran selama tiga hari di Pusat Pameran Antarabangsa Ekspo Kazan.Bermula hari ini hingga 20 Mei, lebih 200 acara akan berlangsung antaranya mesyuarat dua hala, sesi dialog dan mesyuarat perniagaan.Malaysia akan turut diwakili delegasi Kementerian Pertanian dan Keterjaminan Makanan diketuai menterinya, Datuk Seri Mohamad Sabu.Beliau akan menyampaikan ucapan dan berkongsi visi negara dalam sektor pertanian pada sesi meja bulat Malaysia-Rusia yang diadakan pada hari pertama forum berkenaan.Turut dijadual berlangsung, mesyuarat dua hala antara Kementerian Pengajian Tinggi, diterajui menterinya, Datuk Seri Mohamed Khaled Nordin bersama wakil Kementerian Sains dan Pengajian Tinggi Rusia.Tiga perjanjian persefahaman dijangka akan dimeterai selepas sesi berkenaan.

Peluang pertumbuhan ekonomi melibatkan produk dan perkhidmatan halal juga akan menjadi sebahagian daripada fokus Forum Kazan 2023, yang berlangsung di ibu kota republik Tatarstan.Pada 2021, nilai dagangan Malaysia-Rusia mencecah RM14 bilion.Presiden Vladimir Putin dalam perutusan awalnya turut menyatakan kesediaan Rusia untuk mengukuhkan hubungan sedia ada dan mencari rakan kerjasama baharu menerusi Forum Kazan 2023. Keterbukaan ini satu peluang bermakna yang harus dimanfaat negara peserta terutama Malaysia dalam mengukuhkan interaksi bukan sahaja dengan komuniti perniagaan Rusia, malah dunia Islam.


China minta Australia hantar lebih banyak aset cari kapal karam

SYDNEY, 18 Mei- China memohon Australia untuk menghantar lebih banyak pesawat, kapal dan kakitangan untuk mencari kapal yang karam di Lautan Hindi dengan 39 krew di dalamnya.Kapal nelayan China milik Penglai Jinglu Fishery Co Ltd karam pada kira-kira pukul 3.00 pagi dengan 17 warga China, 17 warga Indonesia dan lima warga Filipina di dalamnya."Sehingga saat ini, tiada individu ditemui masih hidup," kata Duta Besar China ke Australia, Xiao Qian, kepada pemberita di Canberra.Australia telah menghantar tiga kapal terbang dan empat kapal untuk membantu dalam usaha mencari dan menyelamat antarabangsa, kata duta itu.China kini sedang mencari bantuan lanjut dalam penyelarasan dengan pegawai pertahanan Australia, katanya."Kami berharap mereka dapat menghantar lebih banyak pesawat, lebih banyak kapal dan lebih banyak kakitangan ke kawasan itu," kata Xiao.Kapal itu dilaporkan karam 5,000 kilometer (3,100 batu) ke barat Perth, ibu negeri Australia Barat.Beijing telah mengerahkan dua kapal komersil ke kawasan itu, Lu Peng Yuan Yu 018 dan Yuan Fu Hai untuk membantu operasi itu, lapor penyiar CCTV.Duta China meminta kerajaan Australia menyelaraskan usaha mencari dan menyelamat dengan negara lain yang lebih dekat dengan kapal nelayan yang terbalik itu.-AFP


Bekas datuk bandar Mexico kena penjara 92 tahun

MEXICO CITY, 18 Mei- Bekas datuk bandar Mexico dijatuhi hukuman penjara 92 tahun pada Rabu kerana menculik enam pemimpin masyarakat pada 2013, kata sumber kehakiman.Jose Luis Abarca, 62, juga didenda 920,700 peso (kira-kira AS$52,000) kerana penculikan di bandar Iguala di negeri selatan Guerrero.Mangsa termasuk seorang pemimpin pertanian, Arturo Hernandez Cardona, yang kemudiannya ditemui mati.Abarca juga dituduh terlibat dalam salah satu kekejaman hak asasi manusia paling teruk di Mexico; kehilangan 43 pelajar pada 2014 ketika beliau menjadi Datuk Bandar Iguala.Dia ditangkap tahun itu dan ditahan di penjara di tengah Mexico.Menurut laporan, ketika itu sekumpulan pelajar di sebuah maktab perguruan telah menaiki bas untuk melakukan demonstrasi di Mexico City sebelum mereka hilang.Penyiasat berkata mereka telah ditahan oleh polis korup dan diserahkan kepada kartel dadah.Teori lain mengatakan ahli kartel sengaja menyasarkan pelajar-pelajar tersebut kerana mereka menaiki bas dengan dadah tersembunyi di dalamnya.Tahun lalu, suruhanjaya kebenaran yang ditugaskan oleh kerajaan untuk menyiasat kes itu menjenamakan ia sebagai "jenayah negara" yang melibatkan ejen pelbagai institusi.-AFP


Dua minggu hilang di hutan Amazon, empat kanak-kanak ditemukan selamat

(Pasukan penyelamat dan anjing pengesan menemukan gunting dan getah rambut dipercayai milik kanak-kanak yang hilang menjadi pentunjuk, kesemua kanak-kanak itu masih hidup/ AFP)

BOGOTA, 18 Mei- Empat kanak-kanak Orang Asli yang hilang selama lebih dua minggu selepas nahas kapal terbang di Amazon Colombia telah ditemukan selamat.Berita itu dikongsi Presiden Gustavo Petro pada Rabu, sambil menyifatkan ia sebagai "kegembiraan untuk negara."Petro berkongsi berita itu di Twitter, mengatakan kanak-kanak itu ditemui selepas "usaha pencarian yang sukar" oleh tentera.Pihak berkuasa telah mengerahkan lebih 100 askar dengan anjing pengesan untuk mencari kanak-kanak bawah umur yang sedang dalam perjalanan dalam pesawat yang terhempas di Amazon pada 1 Mei.Kemalangan itu menyebabkan tiga orang dewasa terbunuh.Pasukan penyelamat percaya empat kanak-kanak berusia 13, 9, 4 dan bayi berusia 11 bulan itu berkeliaran di dalam hutan di bahagian selatan Caqueta sejak nahas itu.Pada Rabu, angkatan tentera berkata bahawa usaha mencari dipergiat selepas penyelamat menemui "tempat perlindungan yang dibina secara improvisasi dengan kayu dan dahan," menyebabkan mereka percaya ada yang terselamat.Dalam gambar yang dikeluarkan oleh angkatan tentera, gunting dan getah rambut dijumpai di antara dahan di lantai hutan.Sebelum ini, botol minuman bayi dan sebiji buah separuh dimakan telah ditemui.Pada Isnin dan Selasa, tentera menemui mayat juruterbang dan dua orang dewasa yang telah terbang dari lokasi hutan ke San Jose del Guaviare, salah satu bandar utama di hutan hujan Amazon Colombia.Salah seorang penumpang yang maut, Ranoque Mucutuy, adalah ibu kepada empat anak itu, yang berasal dari etnik Huitoto.Pokok gergasi yang boleh tumbuh sehingga 40 meter tinggi, haiwan liar dan hujan lebat menyukarkan pencarian "Operasi Harapan".Tiga helikopter telah digunakan untuk membantu, salah satunya mengeluarkan mesej rakaman daripada nenek kanak-kanak itu dalam bahasa Huitoto yang menyuruh mereka berhenti bergerak melalui hutan.Pihak berkuasa belum menyatakan punca nahas pesawat itu.Juruterbang telah melaporkan masalah dengan enjin hanya beberapa minit sebelum pesawat itu hilang daripada radar, kata badan tindak balas bencana Colombia.Ia adalah wilayah dengan beberapa jalan yang juga sukar untuk diakses melalui sungai, jadi pengangkutan kapal terbang adalah perkara biasa.-AFP

(Botol susu bayi antara barang yang ditemukan pasukan penyelamat / TWITTER)


Montana, negeri AS pertama larang penggunaan TikTok

SAN FRANCISCO, 18 Mei- Gabenor Montana Greg Gianforte pada Rabu menandatangani rang undang-undang untuk melarang TikTok daripada beroperasi di negeri itu bagi melindungi penduduk daripada dakwaan pengumpulan risikan oleh China, menjadikannya negeri A.S. pertama yang mengharamkan aplikasi video pendek popular itu.Larangan itu akan berkuat kuasa 1 Januari 2024, dan hampir pasti akan menghadapi cabaran undang-undang.TikTok, yang dimiliki oleh syarikat teknologi China ByteDance, tidak menjawab soalan Reuters yang bertanya sama ada ia merancang tindakan undang-undang.Terdahulu, TikTok mengeluarkan kenyataan yang mengatakan bahawa undang-undang baharu itu "melanggar hak Pindaan Pertama penduduk Montana dengan melarang TikTok secara tidak sah," dan berkata ia akan "terus berusaha untuk mempertahankan hak pengguna mereka di dalam dan di luar Montana."TikTok, yang mempunyai lebih 150 juta pengguna di Amerika, telah menghadapi desakan yang semakin meningkat daripada penggubal undang-undang dan pegawai negeri A.S. untuk mengharamkan aplikasi itu di seluruh negara atas kebimbangan mengenai potensi pengaruh kerajaan China ke atas platform tersebut.Aplikasi itu telah menjadi sangat popular di kalangan remaja. Menurut Pusat Penyelidikan Pew, 67% remaja AS berumur 13 hingga 17 tahun menggunakan TikTok, dan 16% daripada semua remaja mengatakan mereka menggunakan aplikasi itu setiap masa. TikTok turut berkata sebahagian besar penggunanya berumur lebih daripada 18 tahun.Pada Mac, sebuah jawatankuasa kongres mempersoal Ketua Pegawai Eksekutif TikTok Shou Zi Chew sama ada kerajaan China boleh mengakses data pengguna atau mempengaruhi perkara yang dilihat oleh orang Amerika pada aplikasinya. Tetapi seruan untuk mengharamkan TikTok di seluruh negara atau memberi pentadbiran Biden kuasa baharu untuk membanteras atau mengharamkan TikTok tidak diteruskan di Kongres.Gianforte berkata, rang undang-undang itu akan terus menjadi keutamaan untuk melindungi Montanan daripada pengawasan Parti Komunis China.TikTok telah berulang kali menafikan bahawa ia berkongsi data dengan kerajaan China dan berkata syarikat itu tidak akan berbuat demikian jika diminta.Montana, yang mempunyai populasi lebih 1 juta orang, berkata TikTok boleh berdepan denda bagi setiap pelanggaran dan denda tambahan AS$10,000 sehari jika melanggar larangan itu.Kesatuan Kebebasan Awam Amerika (ACLU) menyelar undang-undang itu sebagai "tidak berperlembagaan" dan menyatakan bahawa ia akan berkuat kuasa pada 1 Januari jika mahkamah tidak bertindak."Dengan larangan ini, Gabenor Gianforte dan badan perundangan Montana telah memijak kebebasan bersuara ratusan ribu penduduk Montana yang menggunakan aplikasi itu untuk menyatakan diri mereka, mengumpul maklumat dan menjalankan perniagaan kecil mereka atas nama sentimen anti-China," kata Keegan Medrano, Pengarah Dasar di ACLU of Montana, dalam satu kenyataan.Percubaan bekas Presiden Donald Trump untuk melarang muat turun baharu TikTok dan WeChat melalui perintah Jabatan Perdagangan pada tahun 2020 telah disekat oleh pelbagai mahkamah dan tidak pernah berkuat kuasa.-REUTERS

(Gabenor Montana Greg Gianforte / REUTERS)


Pengurus syarikat limosin bersalah sebabkan kemalangan maut pada 2018

NEW YORK, 18 Mei- Pengurus sebuah syarikat limosin didapati bersalah, menyebabkan kematian 20 orang dalam kemalangan pada 2018 yang melibatkan salah satu kenderaannya di New York.Ia disifatkan sebagai salah satu kemalangan maut paling dahsyat dalam tempoh dua dekad di AS.Kesemua 17 penumpang dalam limosin itu maut serta pemandu dan dua orang awam di tempat letak kereta yang dilanggar oleh kenderaan yang dipandu laju.Limosin itu didapati gagal dalam pemeriksaan kenderaan, dan pemandu melanggar tanda berhenti beberapa saat sebelum kemalangan di Schoharie County, berhampiran ibu negeri Albany.Lebih buruk, pemandu itu tidak mempunyai lesen untuk mengendalikan kenderaan tersebut.Antara penumpang dalam limosin itu ialah empat beradik perempuan, salah seorang daripada mereka menyambut hari lahirnya.Ketika keputusan dibacakan terhadap Nauman Hussain, anak kepada pemilik Prestige Limosin, yang mengendalikan kenderaan itu, beberapa saudara mangsa menjerit manakala yang lain menangis.Hussain berdepan hukuman penjara sehingga 15 tahun atas 20 pertuduhan pembunuhan peringkat dua. Dia dijadualkan dijatuhi hukuman 31 Mei.Selepas keputusan itu, peguamnya Lee Kindlon berkata dia sangat menyesali kemalangan yang berlaku dan simpati kepada keluarrga mangsa dalam tragedi 2018 itu.- AFP


Banjir teruk di utara Itali, perlumbaan Formula One dibatalkan

ROME, 18 Mei– Sembilan orang maut dan beribu-ribu telah dipindahkan dari kediaman mereka ketika hujan lebat melanda wilayah Emilia-Romagna utara Itali, selain menyebabkan banjir dan tanah runtuh, kata pegawai pada Rabu.Menteri Perlindungan Awam Nello Musumeci berkata beberapa kawasan telah menerima separuh daripada purata hujan tahunan mereka dalam masa hanya 36 jam, menyebabkan tebing sungai pecah dan menyebabkan airnya melimpah ke bandar serta menenggelamakan beribu-ribu ekar tanah ladang.Grand Prix Formula One pada Ahad di Imola, berhampiran dengan kawasan yang paling teruk dilanda banjir.Jadi, perlumbanan itu telah dibatalkan bagi menghelakkan penduduk berkumpul di kawasan yang ditenggelami air."Kami sedang menghadapi banjir yang mungkin tidak pernah dilihat sebelum ini," kata presiden wilayah Emilia-Romagna Stefano Bonaccini kepada pemberita. "Jumlah hujan yang luar biasa telah turun dan tanah tidak mampu menyerapnya."Wakil kementerian dalam negeri berkata kira-kira 14,000 orang perlu dipindahkan dari bandar pantai Adriatik Ravenna, yang terkenal dengan tapak warisan Kristian awal, secepat mungkin.Pihak berkuasa berkata banjir telah melanda 37 bandar dan kira-kira 120 tanah runtuh telah direkodkan. Sekurang-kurangnya sebuah jambatan, berhampiran bandar Bologna, runtuh, beberapa jalan raya terjejas akibat banjir dan banyak perkhidmatan kereta api terpaksa digantung.Naib Presiden Emilia-Romagna, Irene Priolo memberitahu,"lapan mayat dari pelbagai lokasi," sambil menambah, walaupun hujan semakin reda walaupun paras sungai masih meningkat.Menteri Perlindungan Awam Musumeci berkata beliau akan meminta kabinet mencari $22 juta untuk kawasan terjejas apabila bermesyuarat pada 23 Mei sebagai bantuan.Pegawai kerajaan berkata pembayaran cukai dan gadai akan digantung untuk kawasan yang dilanda banjir.- REUTERS

(Paras sungai Santerno meningkat akibat hujan lebat, menjelang Grand Prix Emilia Romagna/REUTERS)


Bekas PM Pakistan bimbang akan ditangkap semula

ISLAMABAD, 18 Mei- Bekas Perdana Menteri Pakistan Imran Khan berkata pada Rabu bahawa polis telah mengepung rumahnya dan dia menjangka akan ditahan semula tidak lama lagi, selepas kerajaan memberi amaran kepadanya untuk menyerahkan penyokong yang terlibat dengan serangan terhadap tentera.Khan telah ditangkap oleh pasukan separa tentera pada 9 Mei atas dakwaan rasuah, mencetuskan keganasan yang telah meningkatkan ketidakstabilan politik di negara itu. Pakistan menghadapi krisis ekonomi yang paling teruk, dengan kelewatan bagi mendapatkan pembiayaan kritikal Tabung Kewangan Antarabangsa (IMF).Mahkamah Agung negara itu memerintahkan pembebasan Khan dengan ikat jamin pada Jumaat lalu.Tetapi pada Rabu kerajaan menuduhnya melindungi pembantu dan penyokong yang dikehendaki berhubung serangan berikutan penahanannya, dan memberi amaran dia mempunyai 24 jam untuk menyerahkan mereka atau menghadapi operasi polis.Khan, berkata penahanan semula beliau akan berlaku. Beberapa jam sebelum itu, Mahkamah Tinggi Islamabad telah memberikannya lanjutan jaminan sehingga 31 Mei, kata peguamnya Faisal Chaudhry.

(Anggota media merakam kenderaan yang membawa bekas Perdana Menteri Pakistan Imran Khan/REUTERS)

"Mungkin ini twit terakhir saya sebelum penahanan saya yang seterusnya," twit Khan pada petang Rabu, sambil menambah bahawa polis telah mengepung rumahnya di bandar timur Lahore.Dalam satu kenyataan video secara langsung, beliau berkata pihak lawannya keluar untuk mencetuskan pergaduhan antara beliau dan tentera.“Saya khuatir ini akan membawa kesan yang akan menyebabkan kerugian besar kepada negara kita,” katanya. "... Jika seseorang berpendapat bahawa strategi ini boleh memenangi pengharaman parti saya, ia tidak akan berlaku."Beliau menuntut suruhanjaya kehakiman yang diketuai oleh ketua hakim negara untuk menyiasat keganasan itu.Menteri Penerangan wilayah Punjab, Amir Mir berkata, agensi perisikan dan penguatkuasaan undang-undang telah mengenal pasti bahawa kira-kira 30 hingga 40 individu yang dituduh menyerang tentera sedang bersembunyi di rumah Khan."Kami memberi kata dua, pengganas ini harus diserahkan kepada polis," kata Mir pada sidang media. Beliau berkata Khan mempunyai 24 jam untuk menyerahkan suspek, dan operasi polis akan dilancarkan sekiranya bekas pemimpin itu tidak memberikan kerjasama.Pembantu Khan, Iftikhar Durrani, menafikan bekas Perdana Menteri itu melindungi orang yang disyaki terlibat dalam keganasan itu.Khan, telah mengumpulkan penyokongnya untuk menuntut pilihan raya mengejut sejak dia digulingkan pada April 2022.- REUTERS


Lapan orang maut, wilayah Emilia Romagna terjejas banjir

CESENA, 17 Mei- Lapan orang maut dan beribu-ribu orang telah dipindahkan dari rumah mereka selepas hujan lebat dan banjir besar yang menjejaskan seluruh wilayah Emilia Romagna, utara Itali.Manakala F1 Grand Prix Imola yang dijadualkan pada hujung minggu ini juga dibatalkan."Bandar itu musnah dan dalam 'kesakitan'," kata Datuk Bandar Forli, Gian Luca Zattini. Tambahnya, sebuah bandar berhampiran Bologna di mana tiga orang disahkan meninggal dunia pada awal Rabu.Naib presiden Emilia Romagna, Irene Priolo, memberitahu pemberita bahawa seramai lapan orang meninggal dunia dan beberapa orang yang lain masih hilang.

(Hujan lebat menyebabkan banjir di wilayah Emilia Romagna,Italy/AFP)

Emilia Romagna merupakan salah satu wilayah terkaya di Itali, telah dilanda hujan lebat dua minggu lalu, menyebabkan banjir yang mengakibatkan dua orang maut."Kali ini, kira-kira 50 sentimeter (20 inci) hujan turun dalam tempoh 36 jam di Forli, Cesena dan Ravenna, kira-kira separuh daripada hujan tahunan biasa", kata Menteri Perlindungan Awam Itali, Nello Musumeci."Ia dalam keadaan yang sangat kritikal," katanya kepada pemberita sambil menambah bahawa hujan masih berterusan, ia dijangka reda pada siang hari.Banjir itu menyebabkan perlumbaan F1 Grand Prix Emilia Romagna yang dijadualkan pada 19 hingga 21 Mei 2023 di litar Imola dibatalkan.Keputusan tersebut diumumkan menerusi satu kenyataan media yang dimuat naik di kesemua medium komunikasi F1 selepas perbincangan antara pihak yang berwajib telah dilakukan.Penganjur berkata mereka tidak dapat menjamin keselamatan peminat, pasukan dan kakitangan yang terlibat.-AFP


Isu syiling hutang, Biden tidak lawat Australia dan Papua New Guinea

WASHINGTON, 17 Mei - Presiden Amerika Syarikat, Joe Biden tidak akan meneruskan lawatannya ke Papua New Guinea dan Australia bulan ini.Ini berikutan tiada rundingan bersama para pemimpin kongres bagi menangani isu ketidaktentuan syiling hutang negara itu.Biden akan menjadi presiden Amerika pertama melawat Papua New Guinea, diikuti lawatan ke Sydney untuk sidang kemuncak pemimpin Quad, melibatkan Amerika Syarikat, Jepun, India dan Australia.Bagaimanapun, Biden akan tetap menyertai sidang kemuncak G7 selama tiga hari bermula Jumaat di Hiroshima, Jepun.

Terdahulu, John Kirby, penyelaras komunikasi strategik Majlis Keselamatan Negara memberitahu taklimat media bahwa White House sedang "menilai semula" lawatan Biden selepas Jepun.Berita mengenai langkah presiden memendekkan lawatannya ke luar negara muncul ketika Biden bertemu dengan pemimpin kongres dari kedua-dua parti Demokrat dan Republikan di Pejabat Oval berhubung isu syiling hutang.Setiausaha Perbendaharaan, Janet Yellen mengesahkan semula pada Isnin bahawa Amerika Syarikat mungkin ingkar dalam pembayaran hutangnya seawal 1 Jun jika isu syiling hutang berlarutan tanpa penyelesaian.-AFP


BRUSSELS, 17 Mei- Lebih 400 juta pengundi Eropah akan memilih Parlimen Kesatuan Eropah (EU) untuk tempoh lima tahun, antara 6 hingga 9 Jun 2024.Perkara itu diumumkan oleh Presiden EU, hari ini.Pilihan raya yang melibatkan 27 negara anggota EU akan menentukan kira-kira 700 kerusi, yang bertanggungjawab untuk menyelia perundangan Eropah.Parlimen yang berpangkalan di Strasbourg juga akan mengesahkan pelantikan pegawai tertinggi Brussels, termasuk presiden Suruhanjaya Eropah.Presiden Suruhanjaya Eropah, Ursula von der Leyen belum menyatakan hasratnya untuk terus menjawat jawatan ketua badan eksekutif EU bagi penggal kedua.

(Pilihan raya Parlimen EU pada 6 hingga 9 Jun 2024)

Pilihan raya terakhir EU diadakan pada 23 hingga 26 Mei 2019, dengan negara anggota memilih hari pengundian mengikut tradisi mereka.Contohnya, Netherland mengundi pada hari Khamis, Malta pada hari Sabtu dan Perancis pada hari Ahad.Sesetengah negara, seperti Belgium, mungkin mengadakan pilihan raya kebangsaan pada hari yang sama, selari dengan Eropah.Undian 2024 akan menjadi pilihan raya Eropah pertama tanpa calon Britain, United Kingdom telah meninggalkan EU pada 2020.-AFP


Dana bantuan Sudan cecah 3 billion Dolar

GENEVA, 17 Mei- Kira-kira 3.03 billion Dolar dana diperlukan bagi menyediakan bantuan segera kepada rakyat negara Sudan.

Pertubuhan Bangsa Bersatu (PBB) berkata keperluan tersebut meningkat sejak konflik berdarah meletus di Sudan bulan lalu. Ketua agensi kemanusiaan PBB di Geneva Ramesh Rajasingham memaklumkan kira-kira 25 juta orang iaitu lebih separuh penduduk Sudan memerlukan bantuan dan perlindungan kemanusiaan."Itu adalah jumlah tertinggi yang pernah kita lihat di negara ini", katanya.Pertempuran tercetus pada 15 April antara ketua tentera Abdel Fattah al-Burhan dan bekas timbalannya Mohamed Hamdan Daglo, yang mengetuai pasukan separa tentera, Pasukan Sokongan Pantas (RSF).Menurut pakar perubatan, kira-kira 1,000 orang telah terbunuh, di Khartoum dan negeri Darfur Barat turut terjejas."Lebih 5,000 orang cedera dan berjuta-juta lagi terperangkap di dalam rumah. Mereka tidak dapat mengakses perkhidmatan asas dan penjagaan kesihatan", kata Rajasingham.Beliau juga bimbang mengenai laporan peningkatan keganasan seksual dan memberi amaran "kanak-kanak terdedah dalam konflik yang sedang berlaku.Pertempuran tersebut juga menyebabkan krisis kemanusiaan di negara itu semakin meruncing.-AFP


Menteri Komunikasi Indonesia ditahan kerana rasuah

JAKARTA, 17 Mei- Pihak berkuasa Indonesia menahan seorang menteri kabinet atas tuduhan rasuah sehingga menyebabkan negara itu mengalami kerugian lebih setengah bilion Dolar.

Menteri Komunikasi dan Informatika Indonesia, Johnny G. Plate ialah menteri kelima dalam pentadbiran Presiden Joko Widodo yang didakwa atas tuduhan rasuah. Terbaru, Menteri Hal Ehwal Sosial dan Perikanan dipenjarakan pada 2021 kerana rasuah.Pejabat Peguam Negara (AGO) berkata Johnny ditahan kerana didakwa terlibat dalam perolehan peralatan untuk membina ribuan menara komunikasi dan kemudahan internet ke kawasan kampung pada tahun 2020.

(Menteri Komunikasi dan Informatika Indonesia, Johnny G. Plate ditahan atas tuduhan rasuah di Jakarta, Indonesia, 17 Mei 2023/REUTERS)

Dia ditahan "sebagai pengguna bajet dan sebagai menteri", kata pegawai AGO Kuntadi, tanpa memperincikan peranan khusus menteri itu."Rasuah yang didakwa melibatkan kira-kira 8 trilion Rupiah ($544 juta) kerugian negara", kata AGO.Seorang lagi pegawai, Ketut Sumedana berkata menteri itu didakwa melanggar undang-undang rasuah Indonesia yang membawa hukuman penjara maksimum seumur hidup.Manakala, seorang peguam menteri itu tidak dapat dihubungi bagi mendapatkan ulasan.Menurut badan pemantau rasuah global, Transparency International, Indonesia turun empat mata pada indeks persepsi rasuahnya tahun lepas kepada 110 daripada 180 negara.-REUTERS


Perusuh, penyokong bekas Presiden Imran Khan boleh dibicara bawah undang-undang tentera

(Polis melepaskan gas pemedih mata semasa pertempuran dengan penyokong Imran Khan di Islamabad/REUTERS)

ISLAMABAD, 17 Mei- Mana-mana individu yang merusuh dan merosakan aset kerajaan serta fasiliti tentera susulan membantah penahanan bekas Perdana Menteri, Imran Khan akan dibicarakan bawah undang-undang tentera. Keputusan itu dibuat pada mesyuarat Jawatankuasa Keselamatan Negara, yang dipengerusikan oleh Perdana Menteri Shehbaz Sharif."Mesyuarat itu mengesahkan untuk membawa pesalah, perancang yang menghasut keganasan akan membicarakan mereka di bawah peruntukan perlembagaan undang-undang berkenaan, termasuk Akta Tentera Pakistan dan Akta Rahsia Rasmi," kata kenyataan yang dikeluarkan oleh pejabat Perdana Menteri Pakistan.Serangan pada 9 Mei lalu didakwa telah dirancang dan diarah oleh pemimpinnya. Bagaimanapun, Khan telah menafikan dakwaan itu dan menuntut siasatan dibuat.

(Anggota bomba memadamkan kebakaran semasa pertempuran antara penyokong Imran Khan di Islamabad, Pakistan, 12 Mei 2023/REUTERS)

Dalam pada itu, Suruhanjaya Hak Asasi Manusia Pakistan (HRCP), berkata bahawa organisasi tersebut sangat menentang penggunaan kedua-dua undang-undang itu untuk membicarakan orang awam."Walaupun mereka yang bertanggungjawab membakar dan merosakkan harta awam dan persendirian semasa protes baru-baru ini harus dipertanggungjawabkan, mereka tetap berhak menerima proses yang sewajarnya," kata kumpulan itu dalam satu kenyataan selepas pengumuman pada Selasa.Peguam Abdul Moiz Jaferii, berkata mahkamah tentera menerusi akta tentera dan perundangan yang berkaitan tidak perlu berpegang pada bukti dan proses mahkamah yang biasa.Perdana Menteri mengecam keganasan itu. Beliau berkata ibu pejabat tentera, pangkalan tentera udara dan pejabat agensi perisikan tidak terlepas daripada penunjuk perasaan, sambil menambah ia berada di bawah kategori keganasan.Beribu-ribu penyokong Khan menyertai protes di jalanan selepas penahanannya berhubung kes rasuah, membakar dan menyerang polis, bangunan kerajaan, kenderaan rasmi dan awam srta aset tentera.Sekurang-kurangnya lapan orang terbunuh dalam keganasan tersebut.-REUTERS


Kapal nelayan China karam di Lautan Hindi, 39 orang dikhuatiri hilang

BEIJING, 17 Mei- Seramai 39 orang dilaporkan hilang apabila sebuah kapal nelayan milik China, karam di tengah Laut Hindi, kira-kira 3.00 pagi waktu tempatan.Media kerajaan China Central Television (CCTV) melaporkan Presiden Xi Jinping telah mengarahkan agar segala usaha dilakukan untuk mencari mangsa yang terselamat.Menurut CCTV kapal menangkap ikan laut dalam itu dikenali sebagai Lupeng Yuanyu 028, milik Penglai Jinglu Fishery Co Ltd yang berpangkalan di wilayah Shandong dilaporkan terbalik."Seramai 39 orang di dalam kapal tersebut, ternasuk 17 warga China, 17 warga Indonesia dan lima dari Filipina", menurut CCTV.

(Seramai 39 orang dilaporkan hilang apabila sebuah kapal nelayan milik China, karam di tengah Laut Hindi/AFP)

Xi berkata semua usaha perlu dilakukan untuk menyelamat dan amaran amaran awal tentang risiko keselamatan akan diperkukuh untuk operasi laut dalam, lapor CCTV.Sementara itu, Pusat Mencari dan Menyelamat Maritim China telah memaklumkan insiden itu kepada negara berkaitan.Kementerian Luar telah memaklumkan operasinya kepada Australia, Sri Lanka, Maldives, Indonesia, Filipina dan negara lain bagi menyelaras operasi mencari dan menyelamat.-REUTERS


Lebih 30 orang terbunuh di Nigeria

JOS, 17 Mei- Lebih 30 orang terbunuh dalam pertempuran antara pengembala dan petani di negeri Plateau tengah Nigeria pada Selasa.Wilayah tersebut yang memisahkan orang Islam di utara dengan penganut Kristiandi selatan, telah beberapa tahun menghadapi kemelut kaum dan agama.Menurut Pesuruhjaya Penerangan dan Komunikasi Negeri, pertempuran berlaku pada Isnin di beberapa buah kampung di Bwoi dalam daerah Mangu. "Insiden itu telah menyebabkan lebih 30 orang kehilangan nyawa", katanya kepada AFP.

Beliau berkata, pertempuran berlaku antara pengembala beragama Islam dan petani yang umumnya beragama Kristian.“Pada kira-kira 11:56 pagi, panggilan kecemasan diterima,” kata jurucakap polis Alfred Alabo.Pegawai keselamatan telah dikerahkan ke kawasan tersebut. Perintah berkurung 24 jam turut dikuatkuasakan di Mangu. Keganasan di barat laut dan tengah Nigeria telah meningkat termasuklah pembunuhan beramai-ramai, jenayah, kumpulan bersenjata lengkap menyerang kampung, penculikan serta rompakan.-AFP


Pilihan raya Turkiye: "Kingmaker" Sinan Ogan sedia berunding

ISTANBUL, 17 Mei-Sinan Ogan, salah seorang calon presiden yang berjaya mengheret keputusan Pilihan Raya Turkiye ke pusingan ke-2 bersedia untuk berunding dengan kedua-dua calon, Recep Tayyip Erdogan atau pesaingan politiknya, Kemal Kilicdaroglu.Bertanding sebagai calon bebas, Ogan berkata dia terbuka untuk berdialog dan mengadakan perbincangan namun menyatakan memerlukan masa selama beberapa hari untuk berfikir calon yang perlu disokong."Keputusan akan dibuat selepas pertemuan dengan Erdogan dan Kilicdaroglu", kata Ogan."Kami boleh mengatakan kami tidak menyokong kedua-duanya (buat masa ini)."AFP melaporkan Parti pimpinan Erdogan bakal mengeluarkan kenyataan berkaitan kemungkinan mengadakan perbincangan dengan Ogan dalam masa terdekat.Sementara itu, Ketua Politik dan Strategi, Pusat Kajian BCA menyatakan Ogan berjaya mendapatkan undi daripada pengundi aliran nasionalis dan konservatif agama."Pada pusingan kedua, Erdogan tidak perlu memenangi undian Ogan, namun satu perlima undian akan memberikan kemenangan kepada Erdogan sebagai presiden", kata Gertken. Ogan 55, yang menyertai kempen pilihan raya presiden pada saat-saat akhir, berjaya memenangi 5.2 peratus undi sekali gus menafikan kemenangan Erdogan buat kali pertama sejak dua dekad pemerintahannya.

Erdogan pula memperoleh 49.5% undi sementara Kilicdaroglu mendapat sokongan sebanyak 44.9%.

Penentuan iaitu pemilihan pusingan kedua dijadual diadakan pada 28 Mei ini. -AFP

(Calon Presiden, Sinan Ogan/ FOTO AFP)


Pembangkang Tunisia kecam hukuman penjara Ghannouchi

TUNIS,17 Mei- Parti pembangkang Tunisia, Parti Ennahdha pada Selasa mengecam tindakan pemenjaraan oleh kerajaan terhadap tokoh pemimpin utamanya, Rached Ghannouchi dan menggelarkannya sebagai berbaur politik.Ghannouchi yang juga pesaing utama Presiden Tunisia, Kais Saied dijatuhi hukuman penjara pada Isnin atas tuduhan berkaitan keganasan pada April lalu.Sebelum itu, pada Februari lalu, Ghannouchi turut didakwa di mahkamah selepas dituduh menggelar pegawai polis sebagai "zalim."Kes itu merupakan salah satu daripada beberapa tuduhan yang dikenakan oleh pihak berkuasa terhadap Ghannouchi.Partinya, Ennahdha mempunyai kerusi terbesar di Parlimen Tunisia sebelum Presiden Tunisia, Kais Saied membubarkan dewan pada Julai 2021 melalui rampasan kuasa yang membenarkannya memerintah melalui dekri. “Kami mengutuk hukuman yang dijatuhkan terhadap Rached Ghannouchi, yang dianggap sebagai keputusan politik yang tidak adil. "Kami menyeru agar beliau dibebaskan,” kata Parti Ennahdha dalam satu kenyataan.Sementara itu, Pengarah Human Rights Watch Tunisia, Salsabil Chellali berkata penahanan Ghannouchi membuktikan kerajaan Tunisia menjadikan undang-undang sebagai senjata politik bagi menghapuskan pembangkang.Hukuman penjara itu menunjukkan pihak berkuasa menggunakan "undang-undang antikeganasan untuk memburukkan dan menghapuskan pembangkang," katanya kepada Arab News.Selain hukuman penjara setahun, Ghannouchi turut didenda kira-kira 1,000 Dinar atau AS$326.Pada November tahun lalu, pemimpin berusia 81 tahun itu dihadapkan ke mahkamah atas dakwaan membantu pejuang Jihad di Iraq dan Syria.Selain itu, dia turut disiasat atas dakwaan pengubahan wang haram berhubung derma asing untuk badan amal berkaitan Parti Ennahdha.Ghannouchi merupakan pemimpin pembangkang terkenal yang ditangkap berikutan rampasan kuasa oleh Presiden Kais Saied.Beliau merupakan antara lebih 20 penentang politik Saied yang ditahan sejak Februari, termasuk bekas menteri dan tokoh perniagaan.-Arab News

(Tokoh pergerakan Islam, Parti Ennahdha, Rached Ghannouchi  tiba di balai Polis Tunis/FOTO AFP)


AS tarik balik sekatan sempadan COVID-19 dikenali sebagai Title 42

(Anggota Pengawal Kebangsaan Tentera Texas memanjangkan kawat berduri untuk menghalang pendatang daripada menyeberang, seperti yang dilihat dari Ciudad Juarez, Mexico/REUTERS)

ARIZONA, 16 Mei - Amerika Syarikat (AS) menarik balik sekatan sempadan COVID-19 yang dikenali sebagai Title 42 pada hari Khamis (11 Mei).Ia merupakan satu anjakan besar yang telah menarik puluhan ribu pendatang ke sempadan AS-Mexico, menegangkan masyarakat tempatan dan memperhebatkan perpecahan politik.Di Yuma, Arizona, ratusan pendatang tiba sepanjang malam di kawasan pemprosesan yang terletak di celah dinding sempadan, tempat mereka menjejakkan kaki di AS. dan segera membentuk barisan.REUTERS bercakap dengan Jovanna Gómez, 40, dari Colombia yang mengatakan bahawa Title 42 adalah perkara utama apabila membuat keputusan untuk menyeberangi sempadan. "Di negara saya, apa yang kita dengar tentang imigresen ialah sehingga 11 Mei, jadi kami tiba di sini hari ini, kami berlari dan melawan masa," katanya.

(Migran yang mencari suaka menyeberangi sungai Rio Bravo untuk kembali ke Mexico dari Amerika Syarikat/REUTERS)

Marco Antonio Roca López, 37, dari Honduras turut mengambil kira tarikh tersebut. “Baiklah, ya. Itulah sebabnya kami melakukannya, untuk tiba pada tarikh ini kerana kita akan melihat sama ada mereka akan memberi kita peluang di negara ini kerana di negara kita kita tidak boleh selamat dengan orang yang ada di sana," katanya.Bilangan pendatang yang ditangkap kerana masuk secara haram telah meningkat dalam beberapa minggu kebelakangan ini, apabila melebihi 10,000 orang pada hari Isnin dan Selasa. Bandar sempadan AS telah bergelut untuk melindungi pendatang baharu dan menyediakan pengangkutan ke destinasi lain. -REUTERS


Asia Tenggara calonkan kebaya sebagai warisan budaya UNESCO

(Seorang pekerja menjahit pakaian tradisional kebaya yang dipakai oleh wanita di Asia Tenggara untuk dijual di sebuah kedai di Kuala Lumpur/AFP)

AMPANG, 16 Mei - Negara-negara Asia Tenggara secara bersama telah mencalonkan kebaya untuk senarai warisan budaya Pertubuhan Pendidikan, Saintifik dan Kebudayaan Bangsa-Bangsa Bersatu (UNESCO) dan keputusannya dijangka dibuat pada tahun 2024.Negara Malaysia, Indonesia, Singapura, Brunei dan Thailand sepakat mencalonkannya.Pencalonan itu bakal memartabatkan kebaya yang wujud sejak permulaan abad ke-20 sebagai busana budaya dan tradisi banyak masyarakat di Asia Tenggara.Sesuai dengan cuaca tropika yang panas, blaus bersulam rumit biasanya berlengan panjang.Ia terdiri daripada potongan longgar hingga separa lutsinar dan mengikut bentuk tubuh pemakai.

(Pakaian tradisional kebaya yang dipakai oleh wanita di Asia Tenggara dipamerkan untuk dijual di sebuah kedai di Kuala Lumpur/AFP)

Pelbagai rekaan kebaya menjadi pilihan seperti kebaya pendek, kebaya labuh, kebarung dan kebaya nyonya.Menurut Lim Yu Lin yang mengusahakan perniagaan kebaya warisan keluarga sejak 1955, kebaya dianggap istimewa kerana dipakai oleh wanita pelbagai etnik dan meluas.Kebaya menjadi pakaian tradisional eksklusif secara turun temurun di rantau nusantara.Reka bentuk kebaya dengan gabungan budaya seperti motif tradisional Jawa dan corak batik seperti kawung (buah sawit), atau motif daripada budaya Melayu, Cina, India ataupun tradisi dari Eropah.Kebaya mewakili sebahagian besar warisan Melayu dan mencerminkan gabungan unik budaya di Asia Tenggara. -AFP


Angka kematian akibat taufan Mocha di Myanmar meningkat kepada 41 orang

BU MA, 16 Mei - Angka kematian di perkampungan yang dilanda taufan Mocha di Rakhine, Myanmar meningkat kepada sekurang-kurangnya 41 orang, jelas pemimpin tempatan ketika memaklumkan kepada AFP.Dengan angin berkelajuan sehingga 195 kilometer (120 batu) sejam, taufan Mocha melanda pada Ahad, menumbangkan tiang kuasa dan menghancurkan bot kayu nelayan hingga menjadi serpihan."Kami boleh mengesahkan terdapat 17 kematian," kata Karlo, pentadbir kampung Bu Ma berhampiran ibu negeri Sittwe, kepada wartawan AFP di tempat kejadian."Akan ada lebih banyak kematian, kerana lebih daripada seratus orang hilang."Kampung itu didiami oleh minoriti Muslim Rohingya yang teraniaya.Angka di Bu Ma adalah berdasarkan angka 24 kematian yang diberikan kepada AFP oleh seorang ketua kampung Rohingya di kampung Khaung Doke Kar yang berdekatan.

(Seorang penduduk tempatan melihat bot yang rosak di Sittwe, Rakhine selepas taufan Mocha melanda/AFP)

Beliau tidak mahu namanya disiarkan kerana bimbang tindakan balas daripada junta negara.Junta berkata pada hari Isnin bahawa lima orang telah terbunuh, tanpa menyatakan dengan tepat di mana mereka telah mati.Tidak jelas sama ada jumlah kematian junta termasuk mana-mana yang terbunuh di Bu Ma dan Khaung Doke Kar.AFP telah menghubungi jurucakap junta untuk mengulas mengenai jumlah kematian baharu.Pada pagi Selasa, penduduk di Bu MA berjalan di tepi pantai mencari ahli keluarga yang dihanyutkan oleh gelombang ribut yang mengiringi taufan itu, kata wartawan AFP. -AFP


PM Kanada lawat kawasan terjejas akibat kebakaran hutan

(Perdana Menteri Kanada, Justin Trudeau bercakap dengan Kolonel Ben Schmidt dan Jeneral Steve Graham di Edmonton, Alberta, kawasan yang teruk terjejas akibat kebakaran hutan/REUTERS)

ALBERTA, 16 Mei - Perdana Menteri Kanada, Justin Trudeau membuat lawatan ke Edmonton, Alberta, kawasan yang teruk terjejas akibat kebakaran hutan.Trudeau bertemu anggota tentera yang berusaha memadam kebakaran yang semakin teruk.Lebih 100 kebakaran berlaku bulan ini di wilayah utama pengeluar minyak dan gas Kanada itu.Keadan tersebut memaksa memaksa 25,000 orang meninggalkan kediaman mereka.Beribu-ribu lagi bersedia untuk berpindah dengan segera.Darurat disiytihar di seluruh wilayah Kanada ekoran kebakaran yang berlaku di 103 kawasan wilayah itu.

(Kepulan asap dari kebakaran Hutan Paskwa berhampiran sempadan Taman Negara Wood Buffalo di Alberta, Kanada/REUTERS)

Darurat diisytiharkan untuk melindungi keselamatan, kesihatan dan kebajikan penduduk Alberta.Lebih daripada 20 komuniti dipindahkan dan kira-kira 122,000 hektar telah terbakar setakat ini.Dalam pada itu, Menteri Kesiapsiagaan Kecemasan Persekutuan, Bill Blair berkata Ottawa bersedia untuk memberikan bantuan persekutuan sekiranya diperlukan.Tentera Kanada membantu untuk memadam kebakaran dan usaha baik pulih di wilayah itu sejak Khamis.Lebih ramai anggota tentera dijangka dikerah ke kawasan itu. -REUTERS


Pelancong Argentina diserang dengan parang di selatan Mexico meninggal dunia

MEXICO CITY, 16 Mei - Seorang pelancong muda Argentina yang diserang oleh seorang lelaki dengan parang di selatan Mexico meninggal dunia akibat kecederaannya pada Isnin, lapor pejabat peguam daerah.Mangsa bersama beberapa rakan warga Argentina di sebuah restoran di Lagunas de Chacahua, yang terletak di pantai Pasifik di negeri Oaxaca, ketika mereka diserang pada Jumaat.Beliau "dipindahkan ke Mexico City, di mana beliau meninggal dunia petang Isnin akibat kecederaan akibat serangan tersebut," kata pejabat pendakwa raya dalam satu kenyataan.

Rakan-rakannya juga mengalami kecederaan tetapi tidak mengancam nyawa.Penyerang tersebut telah ditahan dan pada hari Rabu akan berdepan dengan hakim untuk didakwa dengan pembunuhan yang teruk, tambah pejabat pendakwa.Kemungkinan motif serangan tersebut tidak diketahui -AFP


Croatia dilanda banjir, tebing sungai pecah

(Orang ramai mengisi pasir dalam beg untuk dijadikan tambak padaSungai Zrmanja yang pecah/Reuters)

OBROVAC, 16 Mei- Sebahagian Croatia dilanda hujan lebat sejak beberapa hari lalu, menyebabkan tebing Sungai Zrmanja pecah dan membanjiri bandar di sini pada Isnin.Rakaman video yang dikongsi stesen radio tempatan memaparkan tebing sungai yang melimpah dan orang ramai menambak ia menggunakan beg pasir.Ketika ini, empangan pertahanan banjir tambahan sedang dibini di sini.Croatia menerima taburan hujan secara purata 10 hingga 40 milimeter (mm) dalam tempoh 24 jam dengan ahli meteorologi negara memberi amaran hujan lebat berterusan.Sementara itu, Perdana Menteri, Andrej Plenkovic menerusi Twitter rasmi berkata, semua langkah perlu akan diambil untuk memastikan keselamatan penduduk. -Reuters


China siap sedia hadapi gelombang haba

SHANGHAI, 16 Mei- Gelombang haba menyelubungi perbandaran Shanghai, China dengan mencatatkan suhu melebihi 30 darjah Celsius selama dua hari berturut-turut.

Biro meteorologi Shanghai melaporkan, perbandaran berkenaan pada Isnin mencatatkan suhu 34.5 darjah Celcius.Susulan itu, bandar-bandar utama di China mengeluarkan nasihat haba ketika negara itu bersiap sedia menghadapi suhu panas yang diramal akan mengancam bekalan elektrik, tanaman dan ekonomi.Kerosakan tanaman boleh meningkatkan harga makanan, memburukkan lagi inflasi dan memberi tekanan kepada ekonomi China yang sedang pulih susulan dasar sifar COVID-19 selama tiga tahun."Dalam beberapa hari sebelum ini, cuaca agak sejuk, kemudian tiba-tiba ia seperti menghampiri musim panas. Tiada fasa peralihan di tengah-tengah," Ma Juan, penduduk sini."Saya rasa semua orang harus menjaga alam sekitar. Dengan cara ini, cuaca dan persekitaran akan menjadi lebih baik untuk kelangsungan hidup manusia," Liu Qin, pelancong. -Reuters


Taufan Mocha ragut 29 nyawa di Myanmar

(Bangunan dan infrastruktur di Sittwe, Myanmar yang rosakdilanda taufan Mocha/AFP)

SITTWE, 16 Mei- Angka kematian akibat taufan Mocha yang melanda Teluk Bengal, Myanmar meningkat kepada 29 orang pada Isnin.Taufan Mocha membadai Cox's Bazar di Bangladesh dan Sittwe, Myanmar pada lewat Ahad dengan membawa angin berkelajuan 195 kilometer sejam (km/j) itu disifatkan ribut terbesar yang pernah melanda Teluk Bengal dalam tempoh lebih sedekad.Seorang ketua kem Rohingya yang mahu dirahsiakan namanya berkata, seramai 24 orang terbunuh di kawasan perkampungan Khaung Doke Kar di barat laut Sittwe."Beberapa orang lagi dikhuatiri hilang dari kawasan rendah yang menjadi perkampungan Rohingya dan kem pelarian dalaman (IDP)," katanya.

Sementara itu, junta tentera Myanmar dalam satu kenyataan pula melaporkan lima rakyat terbunuh dan beberapa penduduk cedera."Lebih 860 rumah dan 14 hospital atau klinik telah rosak di seluruh negara," menurut kenyataan.Dalam pada itu, tiada kematian dilaporkan di kem pelarian di Cox's Bazar, Bangladesh yang menempatkan hampir sejuta warga Rohingya. -AFP

(Bot rosak akibat taufan Mocha di Sittwe, Myanmar/AFP)


Mangsa pengeboman Hiroshima letak harapan tinggi pada mesyuarat G7

HIROSHIMA, 16 Mei- Tragedi pengeboman di Hiroshima pada pagi 6 Ogos 1945 pasti tidak dapat dilupakan oleh mereka yang terselamat.Meskipun sudah berusia 85 tahun, namun ingatan Teruko Yahata masih jelas terhadap peristiwa hitam itu."Tiba-tiba, langit seakan-akan berkelip dan diterangi dengan cahaya berwarna putih kebiruan, seolah-olah langit telah menjadi suatu pancaran cahaya pendarfluor yang besar.Saya serta-merta jatuh ke tanah dan tidak sedarkan diri," kata Yahata ketika berkongsikan kisah itu di Muzium Memorial Keamanan Hiroshima.Pengunjung yang datang termasuk pelancong asing kelihatan tekun mendengar.

(Teruko Yahata berkongsikan kisahnya kepada pengunjung di Muzium Memorial Keamanan Hiroshima / Foto REUTERS)

Yahata dikenali di Jepun sebagai "hibakusha" bermaksud 'yang terselamat' daripada pengeboman atom Hiroshima dan Nagasaki. Dia berusia lapan tahun apabila bom yang digelar 'Little Boy' digugurkan oleh pesawat pejuang B-29 Amerika Syarikat (AS) Enola Gay di bandarnya di Hiroshima.Menceritakan peristiwa berkenaan, Yahata memberitahu, letupan itu membuatkannya tercampak sejauh enam meter dari belakang rumah ke hadapan. Bagaimanapun, dia bernasib baik kerana tidak mengelami kecederaan serius kecuali berdarah di bahagian kepala."Ibu menemui saya di bawah runtuhan dan membaringkan saya di atas katil di sebelah adik-beradik, datuk dan nenek, kami menyangka akan ada letupan lagi dan pasti tidak akan terselamat.Apabila ibu menoleh, saya melihat serpihan kaca terkeluar dari belakang ibu dan pakaiannya yang berwarna putih bertukar merah akibat darah. Rumah musnah sama sekali dan kami pergi ke gunung berhampiran untuk bersembunyi selama beberapa hari dari bandar," ujar Yahata lagi.

(Yahata menunjukkan fotonya bersama keluarga yang diambil pada tahun 1940 / Foto REUTERS)

Ketika ini perkongsian oleh hibakusha adalah suatu kelaziman di tapak peringatan di bandar berkenaan bagi mengekalkan ingatan terhadap kejadian tersebut.Sementara itu, Yahata meletakkan harapan tinggi terhadap mesyuarat Kumpulan Tujuh (G7) ke-49 yang akan berlangsung di Hiroshima pada Jumaat hingga Ahad ini."Saya mahu pemimpin G7 membawa bersama mereka visi untuk memansuhkan senjata nuklear.Saya tidak mahu mereka hanya bercakap tentang cita-cita atau mengeluarkan resolusi bertulis. Saya mahu mereka mengambil langkah konkrit pertama," katanya.Bom atom berkenaan memusnahkan bandar tersebut, membunuh kira-kira 140,000 daripada anggaran populasi 350,000.Manakala, beribu-ribu lagi terkorban selepas tragedi itu akibat kecederaan dan penyakit berkaitan radiasi.Sehingga Mac 2022, terdapat 39,950 mangsa yang dipercayai masih hidup berada di Hiroshima, dengan purata umur 84.14 tahun, menurut data daripada kerajaan bandar.-REUTERS


Enam maut kebakaran hostel di New Zealand

(Bangunan Loafers Lodge yang terbakar pada Selasa/AFP)

WELLINGTON, 16 Mei- Sekurang-kurangnya enam orang maut dalam kebakaran yang memusnahkan sebuah hostel empat tingkat di sini, New Zealand pada Selasa.

Api menjulang tinggi dan asap tebal kelihatan dari bumbung hostel Loafers Lodge di tengah sini pada waktu malam, ketika 80 anggota bomba dan 20 trak memadamkan kebakaran.Timbalan Komander Negara Bomba dan Kecemasan, Brendan Nally berkata, anggotanya menggunakan trak tangga untuk menyelamatkan mangsa yang terperangkap di atas bumbung."52 orang berjaya diselamatkan, manakala puluhan lagi tidak dapat dikesan," katanya.Susulan itu, angka korban dijangka akan meningkat.Kira-kira 90 orang dipercayai berada di dalam bangunan terbabit ketika kebakaran bermula, namun jumlah sebenar masih tidak diketahui kerana hostel berkenaan didiami oleh kebanyakkan pekerja yang bekerja secara syif.Nally berkata, hostel itu tidak mempunyai alat penyiram kebakaran dan penggera keselamatan.Punca kejadian masih dalam siasatan. -AFP

(Perdana Menteri New Zealand, Chris Hipkins (tengah) melawat lokasi kebakaran mautdi bangunan Loafers Lodge/AFP)


Tiga maut insiden tembakan di New Mexico

(Lokasi kejadian tembakan pada Isnin di New Mexico, Amerika Syarikat/Reuters)

LOS ANGELES, 16 Mei- Seorang lelaki bersenjata berusia 18 tahun membunuh tiga individu dan mencederakan sekurang-kurangnya sembilan yang lain dalan insiden tembakan di kawasan perumahan di Farmington, New Mexico, Amerika Syarikat pada Isnin.Timbalan Ketua Polis Farmington, Baric Crum berkata, pegawai yang menjawab beberapa panggilan kecemasan mengenai kejadian itu dilapor mendengar beberapa das tembakan serta suasana huru-hara menerusi telefon."Empat pegawai bergegas ke lokasi bagi menghentikan tindakan suspek."Suspek maut dalam operasi itu dengan dua pegawai cedera ditembak, namun dilaporkan dalam keadaan stabil," katanya dalam sidang media.Crum berkata, suspek dipercayai bertindak bersendirian, malah siasatan awal mendapati ketiga-tiga mangsa yang terkorban tiada hubung kait dengan suspek."Tiada motif yang jelas diperolehi polis setakat ini," katanya.

Sekatan keselamatan di beberapa sekolah awam di Farmington juga telah ditarik balik selepas suspek dibunuh dan polis mendapati tiada lagi ancaman kepada orang ramai.

Kira-kira 225 tembakan besar-besaran berlaku di Amerika Syarikat tahun ini, dengan sekurang-kurangnya empat kematian direkodkan pada setiap insiden berkenaan, menurut pertubuhan bukan kerajaan, Gun Violence Archive. -Reuters

(Tiga maut ditembak suspek berusia 18 tahun di New Mexico,Amerika Syarikat/Reuters)


Pemuzik Nigeria ditahan selepas serang polis

NIGERIA, 15 Mei- Pemuzik Nigeria, Seun Kuti telah ditahan kerana didakwa menyerang seorang pegawai polis.Seun Kuti anak kepada legenda Afrobeat, Fela Kuti ditahan selepas video tular menunjukkan beliau memukul seorang anggota polis.Menurut Polis Negeri Lagos, pihaknya telah menahan pemain saksofon dan penyanyi itu ketika beliau menyerahkan diri di pejabat polis."Kuti ke balai polis dengan ditemani seorang peguam dan ahli keluarganya."Penahanan Kuti selaras dengan undang-undang."Siasatan berkaitan kes itu akan dijalankan secara terperinci, telus dan profesional," katanya menerusi kenyataan.Kuti, 40 tahun, adalah anak bongsu Fela Kuti yang berkecimpung dalam muzik Afrobeat, gabungan kuat rentak 'funk' dan jazz pada era 80-an.- AFP


Senat Thailand berperanan utama tentukan PM

BANGKOK, 16 Mei - Dua parti pembangkang Thailand yang menang besar pada Pilihan Raya negara itu bersetuju membentuk perikatan bagi menubuhkan kerajaan.Pemimpin Parti Move Forward (MFP), Pita Limjaroenrat mengisytiharkan beliau akan menjadi Perdana Menteri Thailand yang baru dan bersedia membentuk kerajaan secepat mungkin.

MFP menduduki tempat pertama dengan 151 kerusi sementara Phue Thai di tangga kedua dengan 141 kerusi.Limjaroenrat mengesahkan telah menghubungi sekurang-kurangnya lima parti pembangkang lain untuk membentuk kerajaan campuran.Bersama-sama mereka mempunyai 308 kerusi, cukup untuk membentuk kerajaan majoriti dalam Dewan Rakyat yang mempunyai 500 anggota.Bagaimanapun, Senat Thailand yang anggotanya dilantik oleh junta tentera perlu memberi kelulusan kepada calon pilihan Perdana Menteri mana-mana gabungan yang membentuk majoriti.Ini mungkin menjadi penghalang kepada MFP kerana lantang menentang undang-undang menghina Raja.-REUTERS


Apple buka kedai dalam talian pertama di Vietnam

HANOI, 16 Mei - Apple akan membuka kedai dalam talian pertamanya di Vietnam Khamis ini dalam usaha untuk meningkatkan operasi di pasaran yang sedang pesat membangun.Kedai dalam talian itu akan mempunyai pasukan pakar yang bersedia berkongsi kepakaran dalam bahasa Vietnam bagi menyokong pelanggan.Naib presiden kanan peruncitan Apple, Deirdre O'Brien berkata "Kami berbesar hati untuk berkembang di Vietnam".

Apple kini menjual produk di Vietnam melalui vendor berlesen.Pada 2022, import telefon CBU Vietnam mencatat perolehan AS$3.5 bilion, meningkat 10.5 peratus berbanding 2021, menyumbang 16.6 peratus daripada perolehan import telefon dan komponen.Telefon Apple, Samsung, Oppo dan Xiaomi adalah jenama yang paling digemari, menyumbang 93.4 peratus. Import iPhone menyaksikan pertumbuhan paling ketara dengan peningkatan 46 peratus kepada AS$1.16 bilion.-AFP


Sempadan Kenya, Somalia akan dibuka semula

NAIROBI, 15 Mei- Kerajaan Kenya dan Somalia telah bersetuju membuka semula sempadan bersama mereka secara berperingkat selepas lebih sedekad.Menurut Menteri Dalam Negeri Kenya, Kithure Kindiki, keputusan berkenaan dibuat selepas mesyuarat tinggi peringkat menteri di sini."Mesyuarat membincangkan kerjasama dalam bidang keselamatan, meningkatkan perkongsian maklumat dan mekanisme untuk kerjasama rentas sempadan."Sempadan itu telah ditutup secara rasmi pada 2011 kerana serangan di bumi Kenya oleh kumpulan militan."Kami telah memutuskan bahawa sempadan antara Kenya dan Somalia akan dibuka semula secara berperingkat dalam tempoh 90 hari akan datang, berkuat kuasa hari ini."Lintasan pertama perlu dibuka dalam masa 30 hari," katanya kepada pemberita di sini.Julai lalu, kedua-dua negara telah mengumumkan rancangan untuk membuka semula sempadan, tetapi ia tidak menjadi kenyataan. - AFP


Taufan Mocha: Tiga maut di Myanmar

RAKHINE, 15 Mei- Sekurang-kurangnya tiga orang terbunuh manakala lebih 10 cedera disebabkan Taufan Mocha yang melanda barat Myanmar.Menurut kerajaan Myanmar, taufan berkenaan turut menyebabkan lebih 1,000 bangunan rosak, bekalan elektrik terputus, banjir dan pokok tumbang.Pihak berkuasa dan agensi bantuan bertungkus-lumus memindahkan kira-kira 400,000 orang di Myanmar dan Bangladesh sebelum taufan berkenaan melanda.Rakaman di media sosial menunjukkan banyak bangunan rosak dan bumbung berterbangan di sini.Taufan Mocha yang melanda negara itu pada petang Ahad membawa kepada angin kencang sehingga 215 kilometer sejam. - REUTERS


Bekas pertahanan Barcelona meninggal dunia

BARCELONA, 15 Mei- Ferran Olivella yang mengetuai Sepanyol ke Kejohanan Eropah 1964 meninggal dunia pada Ahad.Menurut laman web kelab Barcelona, mendiang meninggal dunia pada usia 86 tahun."Bekas pertahanan Barcelona itu bermain lebih 500 kali untuk Gergasi Catalan antara tahun 1956 hingga 1969."Olivella memenangi La Liga dua kali dan menjulang Copa del Rey empat kali."Sepanjang kariernya, Olivella adalah pemain pertahanan kelas atasan."Olivella berkhidmat sebagai pengarah Barcelona di bawah presiden, Jose Luis Nunez dari tahun 1989 hingga 1993," katanya. - AFP


Lebih 300 tan ikan ditangkap secara haram dirampas

COLOMBIA, 15 Mei- Pihak berkuasa Colombia telah merampas lebih 300 tan ikan yang ditangkap secara haram dari tahun 2012 hingga 2022.Tentera Laut Colombia, Kapten Javier Augusto Bermudez berkata antara ditangkap ialah ikan jerung dan pari."Kebanyakan rampasan dibuat di sekitar pulau terpencil iaitu Malpelo dan Gorgona."Dua taman semula jadi itu dilindungi dengan banyak biodiversiti terancam."Wilayah Pasifik sering diceroboh pihak tidak bertanggungjawab yang mengaut hasil laut secara haram."Flora dan fauna di luar pantai Caribbean turut terancam dengan pencuri hasil laut," katanya menerusi kenyataan.Tambahnya, mereka yang didapati bersalah menangkap ikan secara haram boleh dipenjara sehingga sembilan tahun.Media tempatan sebelum ini mendedahkan gambar-gambar ikan ditangkap yang kebanyakannya tidak mempunyai kepala. - AFP


Peluncur maut diserang jerung di Australia

SYDNEY, 15 Mei- Seorang peluncur yang hilang minggu lalu selepas diserang jerung di luar pantai Walkers Rock di sini dianggap mati.Polis Negeri Australia berkata mangsa dikenali Simon Baccanellow, berusia 46 tahun."Operasi pencarian mangsa menemukan serpihan barang miliknya iaitu pakaian selam. "Pihak kami turut menemukan kepingan kecil polistirena putih seperti bahan papan luncur."Serpihan berkenaan akan dihantar ke makmal untuk pemeriksaan forensik."Polis akan terus melakukan operasi pencarian mangsa di kawasan tersebut," katanya menerusi kenyataan.Media tempatan melaporkan kira-kira 16 orang awam yang berada berdekatan pantai itu melihat mangsa diserang.Kesemua mereka tidak dapat menyelamatkan mangsa kerana kejadian berlalu dengan pantas. - AFP


Konflik Sudan: Angka korban meningkat kepada 676

SUDAN, 15 Mei- Sekurang-kurangnya 676 orang terbunuh akibat pertempuran antara tentera Sudan dan Pasukan Sokongan Pantas (RSF) sejak konflik tercetus sebulan lalu.Menurut laporan Pejabat Koordinasi Hal Ehwal Kemanusiaan Pertubuhan Bangsa Bersatu (OCHA) pada Ahad, konflik itu juga telah mencederakan lebih 5,500 orang."Lebih 936,000 orang telah kehilangan tempat tinggal sejak 15 April, termasuk 736,200 orang yang dipindahkan di kawasan selamat dalam negara dan 200,000 telah berlindung di negara jiran.Sejak pertempuran tercetus pada pertengahan April, penduduk di ibu kota Sudan, Khartoum telah mengalami kekurangan makanan yang teruk, terutamanya selepas berpuluh-puluh kilang dirompak dan dibakar," menurut kenyataan itu.

Pertubuhan Bangsa Bersatu (PBB) menganggarkan kira-kira 15.8 juta rakyat Sudan atau kira-kira satu pertiga daripada penduduknya memerlukan bantuan kemanusiaan pada 2023 dan angka itu berkemungkinan meningkat akibat perang.-REUTERS


Houthi anjur bantahan serangan Israel di Semenanjung Gaza

SANAA, 15 Mei- Beribu-ribu orang berarak di ibu kota Yaman pada Ahad bagi membantah serangan udara Israel di Semenanjung Gaza baru-baru ini.Demonstrasi berkenaan dianjurkan oleh kumpulan Houthi.Orang ramai melaungkan slogan menentang Amerika Syarikat dan Israel.Wakil kumpulan Jihad Islam Palestin menghadiri demonstrasi tersebut.Ahmad Zabara, seorang pegawai Kementerian Kebudayaan Houthi berkata, demonstrasi itu bertujuan untuk menyeru setiap rakyat Yaman, rakyat Arab dan Muslim yang bebas untuk berdiri di sisi Palestin.

(Beribu-ribu orang berarak di Sanaa sebagai solidariti menentang serangan Israel terhadap Palestin / Foto REUTERS)

Sekurang-kurangnya 33 rakyat Palestin terbunuh dan berpuluh-puluh lagi cedera dalam serangan udara Israel ke atas Gaza sejak Selasa, menurut Kementerian Kesihatan Palestin.-REUTERS


Keluarga mangsa tembakan berkumpul memperingati setahun insiden

NEW YORK, 15 Mei- Keluarga mangsa tembakan di pasar raya Buffalo yang mengorbankan 10 orang berkumpul untuk memperingati setahun insiden berkenaan.Acara itu turut disertai Gabenor New York, Kathy Hochul dan pegawai-pegawainya.Hochul berkata, adalah jelas bahawa perkauman dan ketuanan kulit putih tidak menang."Tetapi yang saya tahu ialah kita berdiri di sini setahun kemudian di bangunan ini, kejiranan ini, komuniti ini sebagai bukti bahawa kebencian tidak menang.Ketuanan kulit putih tidak menang, perkauman tidak menang sebaliknya perasaan sayang yang menang," katanya.

Sementara itu, Senator New York, Chuck Schumer memberi tabik hormat kepada keluarga mangsa, sambil menyatakan mengenai usaha advokasi mereka membantu Dewan dan Senat Amerika Syarikat (AS) meluluskan undang-undang kawalan senjata api.Setahun yang lalu, Payton Gendron yang berusia 18 tahun menembak dan membunuh 10 individu kulit hitam di pasar raya Tops Friendly Markets di Buffalo.

Dia berkata, tindakan itu dilakukan kerana orang kulit putih telah digantikan oleh golongan minoriti kulit hitam di AS.Gendron yang berkulit putih, dijatuhi hukuman penjara seumur hidup tanpa kemungkinan parol pada 15 Februari lalu.-REUTERS


Rakyat Thailand gembira pembangkang kuasai pilihan raya

BANGKOK, 15 Mei- Pengundi Thailand menzahirkan rasa gembira selepas pembangkang Thailand menguasai pilihan raya dan menewaskan parti yang bersekutu dengan tentera.“Saya cukup gembira kerana hak kita mempunyai suara yang begitu kuat yang boleh mendorong negara ke hadapan.Ia menunjukkan bahawa suara kecil semua orang boleh membawa perubahan dalam negara,” kata pengundi berusia 29 tahun, Ruchakorn Rurkoukos.Sementara itu, Khaungnit Kumwong, 32, berharap keputusan berkenaan akan membawa 'perkara baik' di Thailand. “Saya juga merasakan ia membawa makna baharu dan akan membawa lebih banyak perubahan,” ujarnya.

(Khaungnit Kumwong, pengundi Thailand / Foto REUTERS)

Parti Liberal Move Forward dan Pheu Thai Party yang populis berada jauh di hadapan dengan 99% undi.Bagaimanapun belum dapat dipastikan sama ada mereka akan membentuk kerajaan selepas peraturan parlimen yang dibentuk oleh tentera selepas rampasan kuasa 2014 memihak kepada mereka.-REUTERS


87 kebakaran hutan aktif dikesan di Alberta

ALBERTA, 15 Mei-Wilayah Alberta di Kanada sedang menghadapi 87 kebakaran hutan aktif setakat Ahad dengan 24 daripadanya dikategorikan sebagai tidak terkawal.Pegawai maklumat Alberta Wildfire, Josee St-Onge memberi amaran, bahaya kebakaran kekal tinggi kerana tempoh pembakaran puncak, apabila suhu berada pada tahap tertinggi.

(Josee St-Onge, Pegawai maklumat Alberta Wildfire / Foto REUTERS)

Sementara itu, Pengarah Eksekutif Agensi Pengurusan Kecemasan Alberta, Colin Blair memaklumkan, pihak berkuasa telah menerima 300 e-mel daripada orang awam yang ingin menjadi sukarelawan untuk pasukan bomba.Menurut Blair kira-kira 19,342 penduduk Alberta masih dipindahkan susulan kebakaran tersebut.-REUTERS


Erdogan mendahului Kilicdaroglu dalam Pilihan Raya Presiden

ANKARA, 15 Mei- Presiden Turkiye, Recep Tayyip Erdogan memaklumkan keputusan semasa Pilihan Raya Presiden menunjukkan beliau jauh mendahului pesaingnya, Kemal Kilicdaroglu.Menerusi penampilan pertama Erdogan selepas undian ditutup, beliau menyatakan telah mendahului 2.6 juta undi dan undi dari luar negara masih dikira.Ketika berucap di luar ibu pejabat parti AK, Erdogan berkata beliau akan tetap menghormati keputusan rakyat dalam pilihan raya tersebut.

(Presiden Turkiye, Recep Tayyip Erdogan membuat penampilan pertama selepas undian ditutup / Foto REUTERS)

Sementara itu, Ketua Lembaga Pilihan Raya Tinggi Turki, Ahmet Yener memberitahu, Erdogan mendahului undian presiden dengan 49.49% selepas 91.93% peti undi dikira.Yener berkata, Kilicdaroglu, saingan utama Erdogan, mempunyai 44.49% undi.-REUTERS

BERITA BERKAITANErdogan hadapi tentangan sengit pada Pilihan Raya PresidenBandar Turkiye 'tidak akan mengundi Erdogan lagi'Pilihan Rakyat Turkiye: Erdogan atau Kilicdaroglu?Pilihan raya Umum Turkiye tentukan siapa presidenPilihan Raya Turkiye: Pembangkang bersatu tumbangkan ErdoganCalon Pilihan Raya Presiden Turkiye tarik diri


26 terkorban dalam nahas jalan raya di Mexico

(Nahas antara trak dan van di lebuh raya di negeri Tamaulipas, utara Mexico mengorbankan 26 mangsa/ REUTERS)

MEXICO CITY, 15 Mei- Nahas membabitkan trak dan van di lebuh raya di negeri Tamaulipas, utara Mexico pada pagi Ahad, mengorbankan 26 orang, kata pihak berkuasa tempatan.Kedua-dua kenderaan itu bertembung sebelum terbakar, menurut Kementerian Keselamatan Awam Tamaulipas.Sebaik pihak berkuasa tiba di lokasi nahas, mereka mendapati trak yang membawa treler itu tiada lagi di tempat kejadian.Sumber pejabat pendakwaraya Tamaulipas berkata penyiasat tidak pasti sama ada pemandu trak itu melarikan diri atau turut terbunuh dalam kemalangan itu.Penumpang van itu dipercayai daripada perniagaan pengangkutan persendirian, termasuk kanak-kanak, kata sumber itu.Kesemua mangsa dianggap warga Mexico kerana kad pengenalan ditemui di tempat kejadian, kata sumber itu. - REUTERS


Lima individu cedera dalam serangan di gereja

OMDURMAN, 15 Mei- Lima individu termasuk seorang paderi cedera selepas diserang lelaki bersenjata daripada Pasukan Sokongan Pantas (RSF).Serangan yang berlaku di dalam gereja Mar Girgis di sini, dipercayai untuk mendapatkan wang.Pihak tentera menyalahkan RSF atas serangan tersebut.

(Salah seorang mangsa yang cedera / Foto REUTERS)

Manakala RSF dalam satu kenyataan berkata bahawa kumpulan pelampau yang bergabung dengan tentera bertanggungjawab atas insiden itu.-REUTERS


Perancis bakal menghantar puluhan aset ketenteraan ke Ukraine

(Presiden Perancis Emmanuel Macron mengalu-alukan Presiden Ukraine Volodymyr Zelenskyy di Istana Elysee di Paris/ REUTERS)

PARIS, 15 Mei- Perancis akan menghantar puluhan kenderaan berperisai dan kereta kebal termasuk jentera tempur AMX-10RC ke Ukraine beberapa minggu lagi.Perkembangan itu dimaklumkan menerusi kenyataan bersama selepas perbincangan lebih tiga jam ketika jamuan makan malam antara Presiden Emmanuel Macron dan rakan sejawatnya dari Ukraine, Volodymyr Zelenskiy.AMX-10RC milik Perancis dilengkapi kelajuan tinggi dan mudah dikendalikan, membolehkan pergerakan pantas dan menukar kedudukan di medan perang.Menerusi perbincangan itu, Emmanuel mempamerkan usaha Paris menyokong keupayaan pertahanan udara Kiev terhadap serangan Rusia.Lawatan hujung minggu Zelenskiy ke Paris adalah sebahagian daripada kunjungan ke atas sekutu utama Eropah bagi meraih sokongan ketenteraan dan kewangan menjelang jangkaan serangan balas berskala besar terhadap tentera Rusia.Bercakap di Berlin semalam, Zelenskiy berkata, Kiev dan sekutunya mampu mengalahkan Rusia tahun ini, selain memaklumkan sudah memuktamadkan pakej ketenteraan bernilai AS$3bilion (RM13.47 bilion) dari Jerman, minggu lalu.Emmanuel dalam kenyataan sama pula menegaskan Paris akan terus memberi sokongan politik, kewangan, kemanusiaan dan ketenteraan kepada Ukraine selagi diperlukan.Sementara itu, sumber yang rapat dengan Emmanuel berkata, sistem pertahanan tambahan lebih moden akan disediakan untuk Ukraine. Ketika ini, katanya, tiada persoalan mengenai urusan penghantaran jet pejuang ke Kiev, seperti diminta. - REUTERS

(Foto fail: Seorang anggota tentera Ukraine menaiki kenderaan tempur infantri BMP-1 di Bakhmut ketika serangan Rusia ke atas Ukraine/ REUTERS)


Ibu, anak lakukan aksi 'backflip' motosikal sempena Hari Ibu

NIEDERDORLA, 15 Mac- Bintang motocross Jerman, Luc Ackermann dan ibunya, Melitta meraikan sambutan Hari Ibu dengan sesuatu yang berbeza dengan aksi 'backflip' motosikal.Aksi yang dilakukan pada Ahad itu dipercayai yang pertama kali disempurnakan oleh pasangan ibu dan anak.Ackermann menunggang motosikal berkenaan manakala ibunya membonceng di bahagian depan.Hanya dengan sekali percubaan, aksi tersebut disempurnakan dengan jayanya dan kedua-dua mereka bersorak gembira.

(Ackermann bersorak selepas berjaya menyempurnakan aksi 'backflip' motosikal bersama ibunya, Melitta / Foto REUTERS)

Ia merupakan cadangan Melitta sempena ulangtahun kelahirannya yang ke-50.Ackermann dan Melitta melakukan aksi tersebut di halaman belakang rumah mereka.-REUTERS


Ekonomi terjejas: Ghana perlu lebih RM13 bilion daripada IMF

ACCRA, 15 Mei- Ghana menjangkakan Tabung Kewangan Antarabangsa (IMF) akan meluluskan pinjaman tahap pertama sebanyak AS$600 juta (RM2.7 bilion) seawal Rabu ini, sekali gus membuka jalan untuk pengeluaran dalam masa seminggu.Bercakap kepada Reuters semalam, Menteri Negara di Kementerian Kewangan, Mohammed Amin Adam berkata Ghana memerlukan AS$3 bilion (RM13.4 bilion) daripada tabung dana antarabangsa itu untuk menyokong ekonominya yang terjejas.Jumaat lalu, Pengarah Urusan IMF, Kristalina Georgieva, berkata pemiutang rasmi Ghana menyediakan jaminan pembiayaan yang diperlukan untuk Lembaga Eksekutif IMF meluluskan pinjaman itu."Kami menjangkakan kelulusan pada Rabu. Dengan pengeluaran itu, akan ada AS$600 juta sebagai tahap pertama sejurus selepas kelulusan," kata Adam melalui telefon, sambil menambah Ghana berharap untuk menerima dana dalam masa seminggu selepas keputusan lembaga itu.Beliau berkata tahap kedua sebanyak AS$600 juta dijangka diluluskan selepas semakan pertama program itu berjaya, pada November atau Disember, dengan selebihnya sebanyak AS$360 juta selepas semakan separuh tahunan.

Dana itu akan meningkatkan tabung Ghana dan membantunya mencapai sasaran rizab asing berjumlah bersamaan tiga bulan import menjelang 2026, katanya.Seperti beberapa pasaran baru muncul yang lebih kecil dan berisiko termasuk Sri Lanka dan Zambia, Ghana perlu menstruktur semula hutang selepas kewangan negara itu terjejas akibat kejatuhan ekonomi akibat COVID-19 dan pencerobohan Rusia ke atas Ukraine.Kira-kira AS$5.4 bilion (RM24.19 bilion) hutang kepada pemiutang rasmi diperuntukkan untuk penstrukturan semula, menurut data kerajaan, serta AS$14.6 bilion (RM65.39 bilion) hutang kepada pemiutang swasta luar negara.Adam berkata beliau menjangkakan rundingan dengan kedua-dua kumpulan pemiutang akan berjalan lancar sebaik IMF menandatangani pinjaman itu. - REUTERS